Majlis Peguam diarah bayar ganti rugi pada Shafee

Majlis Peguam diarahkan membayar ganti rugi kepada Tan Sri Muhammad Shafee Abdullah oleh Mahkamah Persekutuan selepas sebulat suara membenarkan rayuan peguam terbabit berhubung peranannya sebagai timbalan pendakwa raya dalam rayuan kes liwat II, Datuk Seri Anwar Ibrahim.

Jumlah ganti rugi itu akan diarahkan untuk ditaksirkan oleh Mahkamah Tinggi yang mendengar kes tersebut sebelum ini, lapor Utusan Malaysia.

Panel tiga hakim yang diketuai Tan Sri Rohana Yusuf dan bersidang bersama-sama Datuk Abdul Rahman Sebli dan Datuk Vernon Ong memutuskan demikian selepas mendapati majlis itu telah melakukan kesalahan tort dengan melanggar undang-undang di bawah Akta Profesion Undang-undang (LPA) 1976.

Bagaimanapun, mahkamah tidak mengeluarkan sebarang perintah berhubung ganti rugi terhadap dua lagi responden iaitu bekas Peguam Negara, Tan Sri Tommy Thomas (yang merupakan seorang peguam ketika tuntutan difailkan) dan bekas Hakim Mahkamah Rayuan, Tan Sri V. C. George kerana mereka bukanlah badan berkanun yang tertakluk di bawah akta tersebut.

Terdahulu, ketika membacakan penghakiman, Hakim Abdul Rahman menyatakan, Seksyen 99(1) LPA 1976 memperuntukkan bahawa sebarang aduan mengenai kelakuan mana-mana peguam bela dan peguam cara atau mana-mana pelatih hendaklah dibuat secara bertulis dan dirujuk kepada Lembaga Tatatertib.

“Bertentangan dengan kehendak undang-undang ini, Tommy Thomas dan Tan Sri V.C George telah mengusulkan kepada Majlis Peguam supaya perayu (Muhammad Shafee) dikutuk sekeras-kerasnya (condemn in the strongest terms) atas aduan salah laku beliau.

“Selain daripada penggunaan prosedur yang salah oleh Tommy Thomas dan Tan Sri V.C George di dalam mengemukakan aduan salah laku terhadap perayu, Majlis Peguam melakukan pelanggaran undang-undang yang jauh lebih serius apabila menerbitkan usul tersebut di laman web dan membentangkannya untuk resolusi di AGM (Mesyuarat Agung Tahunan),” kata hakim itu.

Pada 19 Ogos 2020, Muhammad Shafee beroleh kebenaran untuk merayu di Mahkamah Persekutuan berhubung keputusan Mahkamah Rayuan yang menolak saman fitnah beliau terhadap Majlis Peguam dan tiga lagi berkaitan peranannya sebagai timbalan pendakwa raya dalam rayuan kes liwat II, Anwar.

Muhammad Shafee memfailkan saman itu pada Mac 2015 mendakwa pada 28 Februari 2015, Tommy yang disokong oleh V.C George telah menerbitkan dan menyerahkan usul untuk dibincangkan di AGM Majlis Peguam pada 14 Mac 2015.

Usul itu berhubung peranan Muhammad Shafee sebagai timbalan pendakwa raya dalam kes rayuan kes liwat Anwar di Mahkamah Persekutuan, mendakwa beliau (Muhammad Shafee) telah melanggar peraturan profesion undang-undang yang melarang peguam daripada mencari publisiti untuk diri sendiri.

Usul itu turut mendakwa Muhammad Shafee terlibat dalam jelajah di seluruh negara bagi menghina banduan dan menarik perhatian terhadap peranannya dalam sabitan ke atas Anwar.

Dalam permohonannya, Muhammad Shafee antara lain memohon pengisytiharan bahawa usul itu mala fide kerana tujuan usul semata-mata untuk memalukan beliau dan AGM bukan forum yang sesuai untuk mendengar usul itu.


Covid-19: Kemasukan ke hospital, PKRC meningkat, kata KP Kesihatan

Kementerian Kesihatan (KKM) mengumumkan jumlah kemasukan pesakit Covid-19 ke fasiliti kesihatan, termasuk Pusat Kuarantin dan Rawatan Covid-19 (PKRC), bagi setiap 100,000 penduduk meningkat sembilan peratus pada Minggi Epidemologi (ME) ke-28 2022, berbanding ME 27.

Ketua Pengarah Kesihatan Tan Sri Dr Noor Hisham Abdullah berkata kemasukan ke fasiliti kesihatan bagi pesakit kategori 1 dan 2 meningkat sebanyak 33 peratus; manakala bagi kategori 3, 4, dan 5, naik sebanyak 33 peratus.

Menurutnya dari segi peratusan pengisian katil fasiliti Covid-19 berbanding ME-27/2022 adalah seperti berikut:

Katil bukan kritikal, meningkat sebanyak dua peratus;
Katil Unit Rawatan Rapi (ICU), meningkat sebanyak tiga peratus; dan
Katil PKRC, kekal tiada perubahan.

Selain itu, Dr Noor Hisham berkata kes-kes positif yang dipantau oleh Pusat Penilaian Covid-19 (CAC) di seluruh negara juga telah menunjukkan peningkatan.

Berikut adalah perbandingan data CAC fizikal yang dilaporkan pada ME 27/2022 dan ME 28/2022:

Bilangan kedatangan pesakit ke CAC meningkat sebanyak 23.1 peratus;
Bilangan kes Covid-19 baharu yang menjalani pemantauan di rumah meningkat sebanyak 41.3 peratus; dan
Bilangan kes Covid-19 yang dirujuk CAC ke PKRC dan hospital meningkat sebanyak 18.2 peratus.

“Untuk trend kes aktif harian Covid-19 yang dipantau secara maya (CAC Maya), pada akhir ME 28/2022 ianya meningkat 33.8 peratus berbanding pada akhir ME 27/2022 (dari 53,306 kes kepada 71,326 kes),” katanya dalam kenyataan hari ini.

Menurutnya bilangan kes kematian pada ME 28/2022 menunjukkan peningkatan sebanyak 2.6 peratus (38 kes kepada 39 kes) berbanding ME 27/2022, manakala purata kes aktif setiap hari bagi ME 28/2022 adalah 38,110 iaitu peningkatan sebanyak 18.6 peratus berbanding minggu sebelumnya.

Dr Noor Hisham juga memaklumkan kadar positif sampel Influenca-Like Illness (ILI) bagi Covid-19 pada ME 28/2022 meningkat sebanyak 8.5 peratus daripada 10.6 peratus pada ME 27/2022 kepada 11.5 peratus pada ME 28/2022.

Sementara kadar positif sampel Severe Acute Rispiratory Infection (SARI) bagi Covid-19, kekal 0 peratus pada ME 28/2022.


Tingkatkan belanjawan penjagaan kesihatan dalam Bajet 2022

Berikutan kemajuan dalam teknologi perubatan, populasi menua, penyakit dan peningkatan permintaan terhadap penjagaan kesihatan, kos untuk perkhidmatan itu di Malaysia berkemungkinan melebihi kadar inflasi negara.

Justeru, Persatuan Perubatan Malaysia (MMA) berharap agar belanjawan penjagaan kesihatan pada 2022 akan mencerminkan komitmen Kementerian Kesihatan ke arah pelaksanaan reformasi yang sangat diperlukan dalam sistem penjagaan kesihatan negara.

Presidennya, Dr Koh Kar Chai berkata, sejak 2006, belanjawan bagi penjagaan kesihatan negara adalah bawah empat peratus daripada Keluaran Dalam Negara Kasar (KDNK).

“MMA turut menyokong pelaksanaan cukai lebih tinggi ke atas rokok serta bahan lain dan yang berbahaya seperti rokok elektronik (vape) dan gula.

“Kami harap kerajaan akan terus meningkatkan program Peka B40 untuk kumpulan berpendapatan rendah. Kami juga berharap kerajaan akan melihat kepada penyaluran perkhidmatan penjagaan kesihatan yang tidak seimbang dalam usaha menjadikan perkhidmatan itu lebih mudah diakses di seluruh negara,” katanya.

Selain itu katanya, kerajaan perlu melihat kepada pembentukan suruhanjaya penjagaan kesihatan yang bebas, ke arah reformasi penjagaan kesihatan yang sangat diperlukan.

Dalam pada itu, Gabungan Kesihatan Malaysia (MHC) dalam kenyataan memaklumkan, komitmen untuk meningkatkan peruntukan empat peratus akan menjadikan Malaysia selaras dengan negara-negara berpendapatan sederhana tinggi yang membelanjakan secara purata 3.8 peratus daripada KDNK untuk sistem penjagaan kesihatan awam sahaja.

Gabungan 29 pertubuhan berkaitan kesihatan dan 10 profesional kesihatan itu berpendapat bahawa peningkatan tersebut mesti diiringi dengan sistem pengawasan ketat terhadap perolehan untuk mengelakkan rasuah dan ketidakcekapan tadbir urus.

“Dana tambahan ini perlu untuk peralihan kepada strategi pengurusan Covid-19 jangka panjang dari segi program vaksinasi, pengendalian beban penjagaan kesihatan dan pengawasan kesihatan awam,” menurut gabungan itu.

MHC memberitahu Bajet 2022 juga perlu dibelanjakan secara agresif untuk menambah baik perjawatan dan meningkatkan moral semua kakitangan kesihatan dalam perkhidmatan awam.

“Secara khususnya, kami mencadangkan pelaburan dalam dua inisiatif di luar skop kesihatan, pertama meningkatkan sistem pengudaraan dalaman di Malaysia melalui kod bangunan baharu, insentif untuk pengubahsuaian bangunan dan langkah-langkah untuk meningkatkan kualiti udara dalaman seperti kredit cukai untuk kawalan tahap karbon dioksida atau pengudaraan mekanikal.

“Kedua, kami mencadangkan pengukuhan jaringan kesejahteraan sosial melalui langkah seperti pemberian wang tunai secara terus atau bersyarat, penyelarasan program kesejahteraan masyarakat dan membasmi kemiskinan daripada pelbagai dimensi,” menurut MHC.


UMNO yakin menang DUN Sungai Acheh, kerusi dirampas daripada PKR

Peluang untuk UMNO menang di kerusi Dewan Undangan Negeri (DUN) Sungai Acheh adalah cerah, kata calonnya, Rashidi Zinol.

Kerusi DUN Sungai Acheh yang sebelum ini ditandingi calon PKR dirampas UMNO pada Pilihan Raya Negeri (PRN) Pulau Pinang kali ini.

Rashidi berkata pengundi di DUN Sunga Acheh agar tidak terperangkap dengan kempen momokan ‘pangkah Barisan Nasional (BN) adalah undi bagi DAP’.

“DAP tak bertanding pun di sini (DUN Sungai Acheh), jadi kita beritahu apa yang kita buat ini (bekerjasama) adalah untuk rakyat dan menguntungkan mereka.

“Saya selalu buat perjumpaan dengan masyarakat terutama anak muda dan cerita habis (beri penerangan penuh) supaya mereka faham,” katanya dipetik laporan BH.

Rashidi, 53, yang juga Ketua UMNO Bahagian Nibong Tebal, diumum sebagai calon BN bagi kerusi DUN Sungai Acheh oleh Pengerusi BN, Datuk Seri Ahmad Zahid Hamidi, kelmarin.

Memulakan kerjaya politik pada 1995, Rashidi yakin sokongan terhadap UMNO di Sungai Acheh masih kuat memandangkan UMNO pernah memenangi kerusi berkenaan sebelum pengundi memilih PKR pada Pilihan Raya Umum ke-14 (PRU-14).

“Kini, BN dan Pakatan Harapan (PH) bergabung bagi membentuk Kerajaan Perpaduan dan PKR setuju menyerahkan kerusi ini kepada UMNO untuk ditandingi atas dasar semangat perpaduan.

“Saya akan berusaha memenangi hati pengundi dan yakin sokongan terhadap UMNO masih kuat, cuma mungkin kefahaman masyarakat mengenai Kerajaan Perpaduan dan Madani masih kurang.

“Kita akan tingkatkan kempen termasuk dari rumah ke rumah,” katanya lagi.

Kerusi DUN Sungai Acheh dimenangi wakil PKR, Zulkifli Ibrahim pada 2018 selepas menewaskan Datuk Mahmud Zakaria daripada UMNO yang menjadi wakil rakyat kawasan itu selama dua penggal sejak 2008.

Bagaimanapun, kerusi itu diisytihar kosong selepas Zulkifli menyertai Bersatu.


1MDB: Jho Low gelar Najib ‘Optimus Prime’, kata saksi

Mahkamah Tinggi Kuala Lumpur hari ini diberitahu ahli perniagaan dalam buruan Low Taek Jho atau Jho Low memberi nama gelaran kepada bekas perdana menteri, Datuk Seri Najib Razak sebagai ‘Optimus Prime’.

Perkara itu disebut bekas pengurus perhubungan Ambank Joanna Yu ketika memberi keterangan dalam perbicaraan rasuah 1MDB berjumlah RM2.28 bilion terhadap Najib, hari ini.

Joanna berkata, Optimus Prime adalah maksud kepada singkatan ‘OP’ dalam transkrip yang didakwa sebagai perbualannya dengan Jho Low.

Dia ketika itu dirujuk dengan dokumen perbualan Blackberry antaranya dan Jho Low berhubung akaun bank peribadi Najib.

“Optimus Prime, Jho Low cakap OP itu Najib,” katanya ketika pemeriksaan utama oleh Timbalan Pendakwa Raya Kanan, Datuk Seri Gopal Sri Ram, hari ini.

Keterangan itu sama seperti yang diberikannya semasa perbicaraan kes rasuah SRC International berjumlah RM42 juta terhadap Najib pada 2019.

Dalam perbualan Blacberry itu, Jho Low memberitahu Joanna bahawa OP mungkin akan menutup akaun.

Joanna memberikan keterangan terhadap Najib yang menghadapi empat pertuduhan menggunakan kedudukannya mendapatkan suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.


Pelabur asing jual saham 12 minggu berturut-turut : laporan

Pelabur asing mencatatkan jualan bersih di Bursa Malaysia untuk minggu ke-12 berturut-turut dengan aliran keluar asing minggu lalu mencecah RM254.1 juta, lapor BH.

MIDF Research dalam Laporan Aliran Dana untuk minggu berakhir 7 Julai 2023 berkata, Isnin minggu lalu bagaimanapun menyaksikan aliran masuk asing bersih berjumlah RM83 juta dengan pelabur asing menunjukkan minat dalam saham seperti Public Bank (RM28.4 juta), Maybank (RM16.0 juta) dan Gamuda (RM15.2 juta).

“Pelabur asing menjadi penjual selama 21 daripada 27 minggu tahun ini, dengan jumlah aliran keluar asing bersih sebanyak RM4.45 bilion,” katanya dalam nota penyelidikan, hari ini.

Menurut firma itu, hanya dua sektor mencatatkan aliran masuk asing bersih minggu lalu, iaitu perladangan (RM23.5 juta) dan pembinaan (RM22.4 juta).

Manakala tiga sektor teratas yang mencatat aliran keluar asing bersih ialah perkhidmatan kewangan (-RM75.9 juta), produk pengguna dan perkhidmatan (-RM51.2 juta) serta produk dan perkhidmatan industri (-RM50.3 juta).

Terdapat penurunan dalam purata volum dagangan harian (ADTV) oleh pelabur asing (-17.9 peratus) dan pelabur runcit (-1.2 peratus) tetapi peningkatan dalam kalangan pelabur institusi tempatan (3.3 peratus).

Sementara itu, MIDF Research berkata pelabur institusi tempatan kekal sebagai pembeli bersih di Bursa Malaysia minggu lalu dengan perolehan ekuiti bernilai RM200.9 juta, sekali gus menandakan pembelian bersih minggu keenam berturut-turut bagi mereka.

Menurut firma penyelidikan itu, Jumaat lalu menyaksikan aliran masuk pelaburan tertinggi untuk minggu berkenaan dengan sejumlah RM160.6 juta selepas Bank Negara Malaysia (BNM) mengumumkan keputusannya untuk mengekalkan Kadar Dasar Semalaman (OPR) pada 3.0 peratus.

“Setakat tahun ini, pelabur institusi tempatan menjadi pembeli bersih ekuiti domestik selama 21 daripada 27 minggu, dengan jumlah aliran masuk bersih RM3.93 bilion,” katanya.

Pada masa yang sama, peruncit tempatan juga kekal sebagai pembeli bersih untuk minggu kedua berturut-turut, menyaksikan belian bersih ekuiti domestik bernilai RM53.2 juta minggu lalu.

“Setakat ini, peruncit tempatan menjadi pembeli selama 15 daripada 27 minggu. Jumlah belian bersih setakat tahun ini berjumlah RM516.3 juta,” kata firma penyelidikan itu.


‘Nusantara’ dipilih sebagai nama ibu negara baharu Indonesia

Nama bagi ibu negara baharu Indonesia yang terletak di Kalimanta Timur adalah Nusantara, umum kerajaan negara republik itu.

Perkara itu diumumkan oleh Menteri Perancangan Pembangunan Indonesia, Suharso Monoarfa hari ini.

Katanya, nama itu dipilih dan disahkan oleh Presiden Joko Widodo (Jokowi).

“Saya baru terima pengesahan dan arahan daripada Presiden Jokowi untuk menamakan ibu negara baharu Indonesia sebagai Nusantara.

“Pilihan itu dibuat kerana Nusantara sudah diketahui sejak dari dulu lagi, selain menjadi ikon antarabangsa dan menggambarkan Indonesia,” katanya.

Namun, belum dapat dipastikan sama ada ibu negara baharu itu akan dijadikan sebagai wilayah atau bandar.

Pada 2019, Jokowi mengumumkan ibu negara Indonesia iaitu Jakarta akan dipindahkan ke Penajam Paser Utara dan Kutai Kartanegara di Kalimantan Timur.

Langkah itu dibuat berikutan keadaan yang semakin sesak di Jakarta, selain bandar raya itu dilaporkan semakin tenggelam.


Najib perlu dibebas, anda perlu jadi PM beberapa tahun lagi: Zaid

Kerajaan campuran dipimpin Datuk Seri Anwar Ibrahim perlu membebaskan bekas Perdana Menteri (PM), Datuk Seri Najib Razak sedang dipenjarakan atas sabitan kes rasuah SRC International Sdn Bhd, kata bekas peguamnya.

Datuk Zaid Ibrahim yang sebelum menjadi peguam Najib ketika perbicaraan di peringkat Mahkamah Persekutuan berkata Anwar perlu menjadi PM untuk beberapa tahun lagi dan oleh sebab itu perlu membebaskan bekas Presiden UMNO tersebut.

“Ke hadapan perdana menteri, anda perlu ubah fikiran tentang Najib – demi rakyat. Biarkan dia bebas.

“Dalam pilihan raya negeri akan datang ini, (kerajaan) Madani perlu menang; anda perlu jadi perdana menteri untuk beberapa tahun lagi,” ciap Zaid di Twitter hari ini.

Katanya, jumlah RM42 juta, iaitu nilai dalam kes rasuah SRC International yang Najib disabit bersalah, hanyalah perkara kecil, berbanding kes lain dalam negara.

Jelasnya lagi, UMNO kini dalam keadaan lemah dan hanya Najib yang mampu membantu parti itu menang dalam Pilihan Raya Negeri (PRN) yang akan diadakan di enam negeri nanti.

Najib kini sedang menjalani hukuman penjara 12 tahun dan denda RM210 juta berikutan tuduhan rasuah terhadapnya dalam kes SRC International berjumlah RM42 juta.

UMNO sebelum ini telah membuat permohonan agar Najib diberi pengampunan diraja.

Anwar yang turut menganggotai Lembaga Pengampunan telah menjelaskan setiap individu yang disabitkan bersalah mempunyai hak untuk mendapatkan pembebasan dengan memfailkan permohonan dengan lembaga itu.

Bagaimanapun, Anwar berkata pengampunan adalah hak mutlak Yang di-Pertuan Agong.


Influenza meningkat: Lebih banyak katil hospital disediakan, kata Khairy

Lebih banyak katil hospital akan disediakan untuk pesakit influenza jika perlu, kata Menteri Kesihatan Khairy Jamaluddin, hari ini.

Beliau berkata kementerian menyediakan beberapa barangan termasuk katil dan ubat-ubatan berikutan peningkatan kes influenza.

“Seperti semasa pandemik Covid-19, kami telah menyediakan katil… jadi jika kes influenza terus meningkat, kami boleh membekalkan lebih banyak katil.

“Selain menyediakan katil, kita juga akan memastikan stok ubat mencukupi di pasaran supaya orang ramai tidak perlu dimasukkan ke hospital dan boleh pulih di rumah,” katanya kepada pemberita selepas melancarkan kempen Agenda Kesihatan Nasional di Meru Raya di Ipoh, hari ini (16 Julai).

Semalam, Khairy berkata kementerian telah bersetuju untuk mengeluarkan stok ubat-ubatan Persekutuan kepada hospital dan klinik swasta yang menghadapi masalah kekurangan seperti ubat selesema, demam dan ubat kanak-kanak.

Beliau turut menasihatkan orang ramai supaya tidak membeli ubat secara berlebihan.

“Memandangkan terdapat peningkatan kes influenza yang dilaporkan, kami berharap rakyat hanya akan membeli apa yang diperlukan dan tidak menyimpannya,” katanya.

Secara berasingan, Khairy berkata Kementerian Kesihatan (KKM) memberi tumpuan untuk mendapatkan sekurang-kurangnya 1.5 juta rakyat Malaysia berumur 40 tahun ke atas untuk mendapatkan saringan kesihatan.

“Kami percaya itu angka mereka yang tidak melakukan sebarang saringan kesihatan sebelum ini.

“Mereka akan menjalani saringan dari Julai hingga Disember,” katanya, sambil menambah bahawa lebih 50 peratus daripada populasi dewasa di negara ini tidak pernah melakukan sebarang saringan kesihatan.

“Saringan itu penting untuk mencegah dan menyembuhkan sebarang masalah kesihatan.

“Kami menyedari bahawa ramai yang mungkin tidak mempunyai akses untuk menjalani pemeriksaan kesihatan, jadi kami akan menjalankan lebih banyak program jangkauan di mana mereka boleh melakukan pemeriksaan kesihatan asas,” tambahnya.


Rasuah UMS, bekas pemimpin Warisan nafi perdaya Najib, MOF dan Tun Zaki

Datuk Peter Anthony menafikan bahawa beliau telah memperdaya Kementerian Kewangan (MOF), bekas Perdana Menteri Datuk Seri Najib Tun Razak dan bekas Ketua Hakim Negara Tun Zaki Azmi berkaitan surat sokongan kontrak kerja penyelenggaraan dan perkhidmatan sistem mekanikal dan elektrikal (M&E) di Universiti Malaysia Sabah (UMS).

Bekas Naib Presiden Parti Warisan itu berkata beliau juga tidak memalsukan surat sokongan itu selain tidak memperdaya saksi pendakwaan lain iaitu rakannya Mohd Shukur Mohd Din, bekas Timbalan Naib Canselor (Akademik & Antarabangsa) UMS Profesor Dr Shariff Abd Kadir Shariff Omang, bekas Pengerusi Ulink Property Sdn Bhd Datuk Abdullah Mohd Said dan bekas Naib Canselor UMS Profesor Datuk Dr Mohd Harun Abdullah, menurut laporan Bernama.

Beliau yang juga bekas Menteri Pembangunan Infrastruktur Sabah itu berkata demikian semasa pemeriksaan balas oleh Timbalan Pendakwa Raya Datuk Wan Shaharuddin Wan Ladin pada hari kedua prosiding membela diri terhadap pertuduhan memalsukan surat berhubung kontrak kerja M&E.

Sebelum ini, Najib yang merupakan saksi pendakwaan ke-12 memaklumkan Mahkamah Sesyen yang mendengar kes itu bahawa beliau berasa marah kerana diperdaya berkaitan surat sokongan tersebut supaya kontrak kerja M&E di UMS yang memerlukan kelulusannya diberi kepada syarikat milik tertuduh.

Peter, 51, pula berkata beliau mempunyai akses secara terus kepada Najib, yang ketika itu Perdana Menteri, kerana Ketua Setiausaha Sulit Najib iaitu Allahyarham Datuk Azlin Alias adalah sahabat baiknya.

Ketika disoal Wan Shaharuddin sama ada Peter pernah berjumpa sendiri dengan Najib untuk melobi syarikatnya bagi mendapatkan sesuatu projek (selain daripada yang dinyatakan dalam pertuduhan), beliau menjawab “Ya, pernah kerana syarikat saya adalah sebuah syarikat yang berdaftar dengan pembinaan serta mempunyai ramai pekerja.

Wan Shaharuddin: Maka Datuk mempunyai kelebihan daripada syarikat-syarikat lain untuk mendapat sesuatu projek kerana mempunyai akses kepada Perdana Menteri untuk melobi kerja tersebut.

Peter: Mungkin syarikat saya mempunyai kelebihan.

Beliau bagaimanapun tidak bersetuju dengan cadangan pendakwaan bahawa ada syarikat secara senyap-senyap menggunakan pihak ketiga untuk mendapatkan kontrak kerja M&E menerusi tender terbuka.

Ketika disoal peguam S. Devanandah sama ada Peter dan syarikat Asli Jati Engineering mempunyai kepentingan jika mendapat kontrak kerja M&E, beliau menjawab keuntungan itu bukan hanya diperoleh syarikatnya semata-mata malah UMS sendiri akan mengaut banyak keuntungan tanpa perlu mengeluarkan modal.

Pembantu peribadi Peter, Imy Christopher, 36, dalam keterangannya pula mengesahkan Mohd Shukur tidak pernah datang ke pejabat tertuduh di Plaza Damai, Kota Kinabalu, Sabah dan dia tidak pernah sama sekali berjumpa dengan lelaki itu di pejabat berkenaan.

Saksi pembelaan kedua itu berkata tiada sesiapa pun selain dirinya yang boleh menggunakan komputer di pejabat Peter kerana ia mempunyai kata laluan.

Perbicaraan di hadapan Hakim Azura Alwi bersambung 18 Feb ini.

Pada 14 Dis 2021, Mahkamah Sesyen memerintahkan Peter untuk membela diri selepas mendapati pendakwaan berjaya membuktikan kes prima facie.

Mengikut pertuduhan, Peter sebagai Pengarah Urusan Syarikat Asli Jati, didakwa memalsukan surat pejabat Timbalan Naib Canselor UMS bertarikh 9 Jun 2014 iaitu memasukkan pernyataan palsu dengan niat digunakan untuk tujuan menipu.

Dia didakwa melakukan perbuatan itu di pejabat Ketua Setiausaha Sulit kepada YAB Perdana Menteri, tingkat lima, bangunan Perdana Putra, Pusat Pentadbiran Kerajaan Persekutuan, Putrajaya antara 13 Jun dan 21 Ogos 2014 mengikut Seksyen 468 Kanun Keseksaan yang membawa hukuman maksimum penjara tujuh tahun dan denda jika sabit kesalahan.


57 laporan polis dengan kerugian lebih RM2 juta dalam kes tipu haji

Polis Diraja Malaysia (PDRM) menerima sebanyak 57 laporan polis berhubung kes penipuan pakej menunaikan ibadah haji terhadap sebuah agensi pelancongan swasta melibatkan kerugian lebih RM2.37 juta.

Setiausaha Polis Malaysia (SUPM), Datuk Noorsiah Mohd Saaduddin, berkata negeri Selangor mencatatkan bilangan laporan tertinggi iaitu sebanyak 25 laporan membabitkan kerugian berjumlah RM620,000 diikuti Kuala Lumpur dengan 23 laporan melibatkan kerugian sebanyak RM766,500, lapor Bernama.

“Empat laporan diterima di Pahang dengan sebanyak RM874,000 kerugian manakala masing-masing satu laporan diterima Pulau Pinang, Perak, Negeri Sembilan, Johor dan Terengganu. Jumlah keseluruhan kerugian adalah sebanyak RM2,371,500,” katanya dalam kenyataan hari ini.

Katanya, Pulau Pinang mencatatkan jumlah kerugian sebanyak RM32,000, Perak (RM25,000), Negeri Sembilan (RM16,000), Terengganu (RM38,000) manakala Johor tidak melibatkan sebarang kerugian.

Khamis lepas, kira-kira 380 bakal jemaah haji dilaporkan terkandas di Lapangan Terbang Antarabangsa Kuala Lumpur (KLIA) dipercayai menjadi mangsa penipuan sebuah agensi pelancongan swasta.

Mereka dipercayai menggunakan visa furada, iaitu visa yang diuruskan sendiri tanpa membabitkan jumlah kuota yang diperoleh Lembaga Tabung Haji (TH).


Jangkitan di lima negeri naik hari ini, enam kluster baharu dikesan

Lima negeri mencatat peningkatan jumlah jangkitan harian dalam tempoh 24 jam sehingga 12 tengah hari tadi, menurut rekod dikeluarkan Jabatan Kesihatan Negeri-Negeri di seluruh Malaysia hari ini.

Pulau Pinang mendahului senarai jumlah peningkatan tertinggi membabitkan sebanyak 345 kes baharu, berbanding 279 kes semalam, menjadikan kumulatif positif di negeri itu naik kepada 156,461 kes

Daripada jumlah positif itu, seramai 151,087 pesakit telah sembuh, manakala 1,682 lagi meninggal dunia.

Sehingga semalam, Pulau Pinang mencatat 3,347 kes aktif dengan 2,946 pesakit menjalani kuarantin di rumah; 166 ditempatkan di PKRC; 214 dimasukkan ke hospital; dan 21 dirawat di unit rawatan rapi (ICU), termasuk enam pesakit yang memerlukan alat bantuan pernafasan.

Negeri itu turut mencatat 16 kluster aktif dengan tujuh daripadanya membabitkan tempat kerja; lima kluster kumpulan berisiko tinggi dan pendidikan (empat).

Negeri lain yang turut merekodkan peningkatan kes hari ini ialah Sabah sebanyak 287 kes baharu berbanding 263 semalam; Sarawak (74 kes baharu, 67 semalam); Perlis (39 kes baharu, 35 semalam); dan Labuan (26 kes baharu, lapan semalam).

Sementara itu, Ketua Pengarah Kesihatan Tan Sri Dr Noor Hisham Abdullah berkata enam kluster baharu dikesan dalam tempoh 24 jam sehingga 12 tengah hari tadi, menjadikan keseluruhannya 6,035 kluster dengan 5,785 telah ditamatkan dan 250 masih aktif.

Dalam tempoh itu juga katanya, seramai 4,690 pesakit disah sembuh menjadikan kumulatif sebanyak 2,596,509 pesakit pulih atau 96.6 peratus daripada 2,688,149 kumulatif kes positif.

Menurutnya daripada jumlah kes baharu hari ini, 171 terdiri daripada warga asing dan 20 kes import.

Daripada 4,626 kes harian yang dilaporkan pada hari ini sebanyak 95 kes atau 2.1 peratus membabitkan pesakit kategori 3, 4, dan 5; dan 4,531 kes (97.9 peratus) lagi adalah terdiri daripada kategori 1 dan 2, katanya.

Dr Noor Hisham berkata sehingga hari ini seramai 396 pesakit masih dirawat di ICU, dengan 211 daripadanya memerlukan alat bantuan pernafasan.


Individu terima dua dos suntikan boleh dapat visa umrah, permit

Arab Saudi akan mengeluarkan visa umrah dan permit memasuki dua masjid suci kepada individu yang telah menerima suntikan vaksin Covid-19.

Kementerian Haji dan Umrah Arab Saudi dalam satu kenyataan semalam berkata, visa dan permit itu hanya akan diberi kepada mereka yang telah menerima dua dos suntikan vaksin.

“Mereka yang menerima suntikan pertama dan melepasi tempoh 14 hari, atau mereka yang pernah menghidap Covid-19 tetapi telah sembuh juga boleh memohon,” kata kenyataan itu.

Kementerian itu menjangkakan pengeluaran visa dan permit memasuki Masjidil Haram serta Masjid Nabawi meningkat pada Ramadan yang akan bermula minggu depan.

Katanya, setiap individu yang sudah menerima vaksin perlu mendaftar menerusi aplikasi Covid-19, Tawakkalna. Manakala mereka yang mahu melakukan umrah perlu mendaftar melalui aplikasi Eatmarna.

Kedua-dua aplikasi itu adalah satu-satunya platform rasmi untuk mengeluarkan permit dan visa. – Agensi


Sejarah hitam bola sepak Indonesia, Presiden arah siasatan segera

Presiden Indonesia Joko Widodo (Jokowi) hari ini (2 Oktober 2022) mengarahkan sistem kawalan keselamatan perlawanan bola sepak negara itu disemak, susulan tragedi yang menyebabkan sekurang-kurangnya 129 penonton terbunuh dalam rempuhan yang dicetuskan oleh pertempuran antara penyokong dan polis.

Dalam satu kenyataan di televisyen, beliau berkata Menteri Sukan dan Belia Republik Indonesia, ketua polis negara dan ketua persatuan bola sepak Indonesia diarah “menjalankan penilaian menyeluruh terhadap perlawanan bola sepak dan prosedur keselamatan”.

Secara berasingan, Gabenor Jawa Timur mengumumkan bahawa keluarga mangsa akan menerima 15 juta rupiah (AS$980) sebagai pampasan.

Khofifah Indar Parawansa berkata, kerajaan wilayah akan memberikan 10 juta rupiah ($650) dan daerah akan memberikan lima juta rupiah.

“Ini adalah sebahagian daripada simpati kami kepada keluarga mangsa,” katanya.

Sekurang-kurangnya 129 orang maut di sebuah stadium di Malang, Jawa Timur, apabila beribu-ribu peminat menceroboh padang dan polis melepaskan gas pemedih mata yang mencetuskan rempuhan, kata pihak berkuasa hari ini.

Tragedi itu, yang turut menyebabkan 180 cedera, merupakan salah satu bencana stadium sukan paling maut di dunia.

Kejadian berlaku apabila penyokong pasukan tuan rumah yang kalah menyerbu ke tengah padang untuk menyatakan kekecewaan mereka, tetapi polis yang menyifatkan tindakan itu sebagai rusuhan telah melepaskan gas pemedih mata dalam usaha mengawal keadaan, sekali gus mencetuskan rempuhan dan kes sesak nafas.

Ketua Polis Jawa Timur Nico Afinta memberitahu pemberita “Ia telah menjadi anarkis. Mereka mula menyerang pegawai, mereka merosakkan kereta.”

Rakaman video dari saluran berita tempatan menunjukkan peminat menyerbu ke padang selepas Arema FC tewas kepada Persebaya Surabaya. Pergelutan boleh dilihat, dengan apa yang kelihatan seperti gas pemedih mata di udara.

Nico menjelaskan, seramai 34 penonton dilaporkan meninggal dunia di Stadium Kanjuruhan, Kabupaten Malang, manakala selebihnya meninggal dunia ketika menerima bantuan kecemasan di beberapa hospital tempatan.

Menurutnya, sehingga kini terdapat kira-kira 180 orang yang masih menjalani rawatan di semua hospital tersebut.

Selain jumlah kematian, terdapat 13 kenderaan yang mengalami kerosakan, 10 daripadanya kenderaan polis.

“Masih ada 180 orang yang masih dirawat. Daripada 40,000 penonton itu, bukan semuanya anarkis. Hanya ada sekitar 3,000 penonton yang turun padang,” katanya lagi.

Keganasan peminat bola sepak adalah masalah yang berkekalan di Indonesia, di mana persaingan yang mendalam sebelum ini bertukar menjadi konfrontasi yang membawa maut.

Arema FC dan Persebaya Surabaya adalah saingan lama.

Penyokong Persebaya Surabaya pada awalnya tidak dibenarkan membeli tiket perlawanan itu kerana bimbang berlaku keganasan.

Bagaimanapun, Menteri Penyelaras Politik, Undang-undang dan Hal Ehwal Keselamatan Indonesia, Mahfud MD, berkata penganjur tidak mengendahkan saranan pihak berkuasa untuk mengadakan perlawanan pada sebelah petang dan bukannya malam.

Beliau berkata kerajaan telah mengesyorkan hanya 38,000 tiket dicetak, tetapi sebaliknya terdapat 42,000 penontin yang berada dalam stadium itu.

Persatuan Bola Sepak Indonesia (PSSI) menangguhkan perlawanan bola sepak liga utama Indonesia, BRI Liga 1, selama seminggu.

PSSI juga melarang Arema FC daripada menganjurkan perlawanan di tempat sendiri untuk baki musim ini dan berkata ia akan menghantar pasukan penyiasat ke Malang untuk mengenal pasti punca kejadian itu.

“Kami memohon maaf kepada keluarga mangsa dan semua pihak atas kejadian itu,” kata Pengerusi PSSI Mochamad Iriawan.

Indonesia akan menjadi tuan rumah Piala Dunia Bawah 20 Tahun FIFA pada Mei di enam stadium di seluruh negara. Stadium Kanjuruhan di Malang tidak termasuk dalam senarai itu.

Tragedi stadium lain termasuk kemalangan pada 1989 di tempat penonton di Stadium Hillsborough Britain, yang menyebabkan kematian 97 penyokong Liverpool, dan stadium Port Said 2012 di Mesir di mana 74 orang maut.

Pada tahun 1964, 320 orang terbunuh dan lebih 1,000 cedera ketika rempuhan pada perlawanan kelayakan Olimpik Peru-Argentina di Stadium Nasional Lima. – Agensi


WHO pantau subvarian baharu Covid-19 lebih menjangkiti

Pertubuhan Kesihatan Sedunia (WHO) sedang memantau subvarian baharu Covid-19 – Arcturus – yang meningkatkan lonjakan kes di India, baru-baru ini.

Subvarian Omicron XBB.1.16, pertama kali dikesan pada akhir Januari, ialah penggabungan semula dua keturunan varian Omicron BA.2 yang lain.

WHO berkata subvarian mempunyai satu mutasi tambahan dalam protein spike. Kajian makmal menunjukkan Arcturus telah meningkatkan kebolehjangkitan, serta potensi peningkatan patogenik.

Gejala XBB.1.16 dilaporkan sama dengan varian sebelumnya, yang termasuk demam, sesak nafas dan batuk. Bagaimanapun, kebanyakan mereka yang dijangkiti juga melaporkan mata melekit.

Satu kajian oleh Universiti Tokyo menunjukkan bahawa Arcturus hampir 1.2 kali lebih mudah ditularkan daripada XBB.15, juga dikenali sebagai Kraken, subvarian paling berjangkit sehingga kini.

Tetapi subvarian itu tidak dianggap lebih teruk daripada XBB.1.5, lapor akhbar British The i Paper.

Nama subvarian, “XBB.1.16” telah dipopularkan oleh Vipin M Vashishtha, bekas penyelenggara Akademi Pediatrik India.

Dia menggunakannya sebagai hashtag dalam tweet pada 17 Mac, memberi amaran tentang kes baharu Covid-19, menurut New Delhi Television (NDTV).

Subvarian itu, berada di belakang lonjakan 13 kali ganda dalam kes di India pada Mac, yang telah menyebabkan negara itu menjalankan latihan olok-olok untuk memeriksa sama ada hospital bersedia menangani peningkatan jumlah kes.

Pada Rabu, terdapat 40,215 kes Covid-19 yang aktif – meningkat sebanyak 3,122 hanya dalam satu hari, menurut statistik dari Kementerian Kesihatan dan Kesejahteraan Keluarga India.

Dua negeri India juga telah memperkenalkan semula pemakaian pelitup di tempat awam ketika kes Covid-19 di India mencapai jumlah mingguan tertinggi dalam tujuh bulan, lapor The Telegraph semalam (12 April 2023).

Di negeri Haryana utara, pelitup muka adalah wajib di tempat awam dan sekolah. Pelitup muka juga diwajibkan untuk wanita hamil, warga emas dan mereka yang menghidap penyakit kronik di negeri selatan Kerala, sebuah destinasi pelancongan yang popular.

Ini adalah kali pertama mandat pemakaian pelitup muka dibuat sejak Mac 2022, dan ia telah mencetuskan kebimbangan di negara ini.

Doktor di India menggesa rakyat supaya bertenang. Walaupun subvarian baharu kelihatan lebih menular, doktor mengatakan bahawa masih belum ada peningkatan kematian. – Agensi


Haiwan selongkar semula tulang lama cari RM90j: Ketua Pemuda PAS

Ketua Dewan Pemuda PAS Malaysia (DPPM) Ahmad Fadhli Shaari menyifatkan isu RM90 juta yang konon diterima Presiden PAS Tan Sri Abdul Hadi Awang dan kini dimainkan semula oleh DAP hanyalah wayang opera lama yang ditayangkan semula.

Menurutnya Isu berkenaan hanya modal basi yang diperbaharui semula oleh DAP.

“Disolek secukupnya dengan harapan dapat dijadikan cerita baharu untuk berdepan Pilihan Raya Umum Ke-15 (PRU-15).

“Realitinya, isu RM90 juta ini tidak lebih daripada wayang opera lama yang ditayang semula.

“Dalam bahasa lain, ia tulang lama yang sudah lama terperap di tempat pembuangan sampah.

“Hanya haiwan tertentu sahaja yang menyelongkar sampah mencari tulang lama,” katanya mengulas isu itu yang dibangkitkan semula oleh Pakatan Harapan (PH), khususnya DAP, sejak beberapa hari lalu.

Malah, seorang Ahli Dewan Undangan Negeri (ADUN) DAP Seri Delima, Pulau Pinang, Syerleena Abdul Rashid membuat laporan kepada Suruhanjaya Pencegahan Rasuah Malaysia (SPRM) terhadap Abdul Hadi atas dakwaan kononnya menerima rasuah, terlibat dalam pengubahan wang haram dan mengelak cukai.

Laporan itu dibuat selepas Pengerusi DAP Lim Guan Eng menggesa Abdul Hadi menjelaskan penyelesaian RM1.4 juta dengan Editor Sarawak Report Clare Rewcastle Brown dalam saman terhadapnya.

Saman itu susulan dakwaan Brown pada 2016 bahawa UMNO dikatakan memberi rasuah RM90 juta kepada PAS untuk mendapatkan sokongan parti Islam itu pada PRU-14.

Mengulas lanjut, Ahmad Fadhli yang juga Ahli Parlimen Pasir Mas berkata beliau pernah membangkitkan persoalan itu pada 19 Julai 2018 ketika PH mentadbir negara setelah menang PRU-14, dan semasa Tan Sri Tommy Thomas menjadi Peguam Negara.

“Saya bangun bertanya di Dewan Rakyat, mencelah ucapan YB Damansara yang pada masa itu sedang menyenaraikan pihak-pihak yang mendapat wang dari 1MDB. Soalan saya, mana nama PAS? Jawapan beliau ialah saya tiada maklumat, sila tanya Menteri Kewangan (yang pada masa itu ialah Guan Eng).

“Pada 2 April 2019, sekali lagi soalan saya di Dewan Rakyat berhubung isu RM90 juta ini dijawab oleh Timbalan Menteri (di Jabatan Perdana Menteri) undang-undang, YB Hanipa Maidin. Jawapannya, masih dalam siasatan SPRM. Bahkan beliau berpesan bahawa jangan ada sebarang spekulasi.

“Belum lagi ucapan-ucapan perbahasan saya di Dewan Rakyat yang mendesak sejak tahun 2018 agar kerajaan dedahkan segera siapa penerima dana RM90 juta itu. Alih-alih yang keluar ialah kenyataan SPRM bahawa tiada wang 1MDB masuk ke akaun PAS,” katanya merujuk kepada tulisan di Facebook beliau serta laporan media berhubung pertanyaan dan jawapan kepada isu itu.

Ahmad Fadhli yang juga Ketua Pemuda Perikatan Nasional (PN) berkata semua kenyataan dan persoalan yang beliau bangkitkan itu adalah ketika negara di bawah pentadbiran PH, yang turut dianggotai DAP.

“Jika benar ada dana RM90 juta disalurkan kepada PAS, kenapa semasa pentadbiran PH isu tidak disiasat sehingga ke akar umbi? Yang ada ialah sekeping kertas berwarna hitam yang terpaksa ditilik berkali-kali oleh pembacanya di tengah malam kelam,” katanya.

Isu penyelesaian saman luar mahkamah ialah hak kepada si penyaman, katanya merujuk kepada saman antara Abdul Hadi dan Brown yang diselesaikan di luar mahkamah pada 2019.

“Dalam kes saman, jika pihak plaintif merasakan bahawa tiada keperluan untuk saman diteruskan berdasarkan kepada kos dan sebab-sebab kesihatan, ia boleh ditarik balik dan itu tidak membuktikan bahawa plaintif atau defendan bersalah.

“Adapun yang berkuasa di dalam negara, kenapa tidak teruskan dengan pendakwaan sivil?,” soal beliau lagi.


Aliran keluar dana asing meningkat kepada RM320.3 juta minggu lepas

Aliran keluar dana asing di Bursa Malaysia meningkat pada minggu lepas berikutan pelabur asing menjual ekuiti Malaysia bernilai RM320.3 juta, berbanding jualan bersih RM61.5 juta pada minggu sebelumnya, sekali gus merupakan aliran keluar bagi minggu keempat berturut-turut.

Dalam Laporan Aliran Dana mingguannya hari ini, MIDF Amanah Investment Bank Bhd (MIDF) berkata pelabur asing adalah penjual bersih bagi sepanjang minggu, melainkan pada Selasa apabila mereka membeli bersih RM17.2 juta, lapor Bernama.

Aliran keluar terbesar dapat dilihat pada Khamis yang mencatatkan RM196.3 juta.

Sementara itu, katanya, institusi tempatan menjadi pembeli bersih pada minggu tersebut pada RM182.7 juta selepas jualan bersih RM7.9 juta pada minggu terdahulu.

“Mereka merupakan penjual bersih pada Isnin dan Selasa, masing-masing pada RM11.9 juta dan RM29.6 juta sebelum menjadi pembeli bersih pada Rabu dan Khamis, masing-masing berjumlah RM69.7 juta dan RM167.4 juta.

“Mereka sekali lagi menjual bersih pada kadar RM12.9 juta pada Jumaat,” menurut firma penyelidikan itu.

Dalam perkembangan lain, peruncit tempatan mengekalkan belian bersih pada sepanjang minggu, meraih ekuiti sehingga RM137.5 juta, dengan belian bersih tertinggi pada Isnin iaitu RM44.6 juta.

Setakat ini, dana antarabangsa telah menjadi pembeli bersih untuk tempoh 17 daripada 26 minggu pada 2022 dengan aliran masuk bersih sebanyak RM6.07 bilion, manakala institusi tempatan adalah penjual bersih untuk tempoh 20 daripada 26 minggu, dengan aliran keluar bersih berjumlah RM7.81 bilion.

Dalam pada itu, peruncit tempatan telah menjadi pembeli bersih selama 17 daripada 26 minggu pada tahun ini, dengan belian bersih sebanyak RM1.74 bilion.

Mengikut sektor, segmen Produk dan Perkhidmatan Perindustrian, Teknologi dan Tenaga menyaksikan aliran keluar asing tertinggi iaitu masing-masing sebanyak RM124.6 juta, RM83 juta dan RM60.1 juta, manakala belian bersih terbesar oleh warga asing dicatatkan dalam sektor utiliti iaitu RM19.6 juta, katanya.

Dari segi penyertaan, MIDF berkata purata nilai dagangan harian (ADTV) dalam kalangan pelabur asing berkembang 10.14 peratus, manakala pelabur runcit dan antarabangsa menyaksikan penurunan dalam ADTV bagi minggu itu, masing-masing mencatatkan 7.56 peratus dan 13.85 peratus.

Di peringkat global, MIDF berkata kemerosotan di pasaran global kembali berlaku minggu lepas selepas mencatatkan peningkatan kukuh pada minggu sebelumnya, berikutan pergelutan sentimen terhadap inflasi, kelembapan ekonomi dan kebimbangan sama ada langkah yang dikenakan oleh pembuat dasar monetari akan menyebabkan kemelesetan.

Katanya indeks penanda aras di Wall Street merendahkan sebahagian daripada peningkatan yang diraih pada minggu lepas, dalam keadaan aktiviti pembuatan yang lembap dan data perbelanjaan pengguna.

“S&P500 susut 2.21 peratus pada minggu ini untuk ditutup kepada 3,825.33 mata, manakala Purata Perindustrian Dow Jones turun 1.28 peratus kepada 31,097.26 mata.

“Di peringkat serantau, pelabur asing kekal sebagai penjual bersih bagi ekuiti Asia bagi minggu keempat berturut-turut, menghampiri paras yang dijualnya pada minggu sebelumnya,” kata firma penyelidikan itu.

Berdasarkan data agregat sementara untuk tujuh bursa Asia yang dijejaki MIDF, pelabur yang dikelaskan sebagai “asing” menjual US$3.01 bilion (US$1=RM4.40) ekuiti bersih pada minggu lepas, rendah berbanding jualan bersih US$3.41 bilion pada minggu terdahulu.

“Daripada 26 minggu dagangan setakat ini pada 2022, 19 minggu adalah bagi jualan bersih, manakala tujuh minggu untuk belian bersih,” katanya.

MIDF berkata, pelabur asing memulakan minggu lepas sebagai pembeli bersih ekuiti Asia pada kadar US$318 juta, sebelum menjadi penjual bersih pada empat hari berikutnya pada minggu itu.

“Ini didahului dengan aliran masuk ke Taiwan, Korea Selatan dan Thailand, masing-masing berjumlah sehingga US$314.4 juta, US$198.9 juta dan US$47.4 juta, namun disederhanakan oleh aliran keluar bersih di India dan Indonesia pada US$139.4 juta dan US$88.8 juta.

“Khamis menyaksikan aliran keluar terbesar sebanyak RM1.28 bilion, di mana pelabur asing menjual bersih melibatkan semua tujuh bursa. Taiwan meraih aliran keluar terbesar pada hari tersebut iaitu US$834.7 juta, diikuti Korea Selatan US$307.2 juta,” katanya.

MIDF menambah, aliran keluar dana asing terendah dilihat pada Rabu iaitu US$523.7 juta, didahului oleh Korea Selatan (US$292.4 juta) dan Taiwan (US$99.5 juta), manakala aliran keluar dana asing berterusan pada sepanjang minggu ini di Indonesia dan Filipina, masing-masing pada US$266.3 juta dan US$41.2 juta.


RCI dijalankan secara biasa, tiada campur tangan

Jabatan Perdana Menteri (Hal Ehwal Agama) tidak akan mencampuri siasatan Suruhanjaya Siasatan Diraja (RCI) berhubung isu berbangkit mengenai Tabung Haji (TH) yang memulakan tugas dengan mengadakan mesyuarat pertama Rabu lepas.

Menterinya Senator Idris Ahmad berkata pihaknya memberi kepercayaan penuh kepada pasukan yang ditubuhkan di bawah Akta Suruhanjaya Siasatan 1950 (Akta 119) itu bagi menyiasat isu-isu pengurusan dan operasi Tabung Haji, menurut laporan Bernama.

“Kita tidak masuk campur sebaliknya kita hanya beri senarai nama (anggota RCI) kepada Yang di-Pertuan Agong dan baginda telah memberi tauliah, maka kita beri kebebasan kepada mereka untuk melakukan apa sahaja dalam RCI,” katanya.

Beliau terdahulu menghadiri Program Penyampaian Sumbangan Skuad Musa’adah Keluarga Malaysia Agensi di Bawah Menteri Di Jabatan Perdana Menteri (Hal Ehwal Agama) kepada mangsa ribut dan puting beliung di Pusat Pemindahan Sementara Dewan Tawas di sini hari ini.

Pada 14 Julai tahun lepas kerajaan bersetuju menubuhkan RCI di bawah Akta Suruhanjaya Siasatan 1950 (Akta 119) bagi menyiasat isu-isu berkaitan Tabung Haji.

Mengenai program hari ini Idris berkata beberapa keluarga mangsa ribut dan puting beliung di Ipoh Ahad lepas menerima bantuan wang tunai RM300 dan bekalan barang keperluan bernilai RM100 setiap keluarga hari ini, bagi membantu mereka yang terkesan akibat bencana berkenaan.

“Setiap kali bencana agensi-agensi agama akan turun dengan segera untuk membantu mereka yang terkesan walaupun bukan beragama Islam, kerana bencana tidak mengira agama dan bangsa, lebih-lebih lagi kita hidup dalam masyarakat majmuk,” katanya.


Setiausaha Agung STAR angkat sumpah timbalan menteri

Senator Datuk Guan Dee Koh Hoi hari ini mengangkat sumpah jawatan Timbalan Menteri Persekutuan di hadapan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Guan Dee yang juga Setiausaha Agung Parti Solidariti Tanah Airku (STAR) mengangkat sumpah jawatan itu pada Istiadat Pengurniaan Surat Cara Pelantikan dan Sumpah Simpan Rahsia di Singgahsana Kecil, Istana Negara di sini.

Turut menyaksikan istiadat berkenaan Perdana Menteri Tan Sri Muhyiddin Yassin, Ketua Hakim Negara Tun Tengku Maimun Tuan Mat dan Ketua Setiausaha Negara Tan Sri Mohd Zuki Ali.

Hadir sama Menteri Pelancongan, Seni dan Budaya Datuk Seri Nancy Shukri dan Menteri Pertanian dan Industri Makanan Datuk Seri Dr Ronald Kiandee.

Sementara itu, memetik laporan Bernama, Guan Dee ketika ditemui selepas istiadat tersebut mengesahkan beliau dilantik sebagai Timbalan Menteri Pelancongan, Seni dan Budaya.

“Saya mengucapkan terima kasih kepada Yang Amat Berhormat Perdana Menteri Tan Sri Muhyiddin Yassin kerana memberikan peluang ini kepada parti STAR untuk menyertai Kabinet (pentadbiran) Persekutuan,” katanya.

Guan Dee turut melahirkan aspirasi untuk meningkatkan semula sektor pelancongan iaitu antara sektor terkesan akibat Covid-19.


Mangsa banjir di Pahang, Johor meningkat malam ini

Jumlah mangsa banjir di pusat pemindahan sementara (PPS) di Johor dan Pahang meningkat malam ini, berbanding petang tadi, manakala Negeri Sembilan, Melaka serta Sabah mencatatkan penurunan.

Bagi Selangor dan Terengganu, jumlah mangsa banjir kekal seperti pada sebelah petang, lapor Bernama.

Di JOHOR, Pengerusi Jawatankuasa Kesihatan dan Alam Sekitar R Vidyananthan berkata jumlah mangsa banjir meningkat kepada 5,923 mangsa setakat 8 malam ini berbanding 5,588 orang petang tadi dengan jumlah PPS yang masih beroperasi di tujuh daerah kekal 81 melibatkan 1,585 keluarga.

“Segamat terus mencatatkan jumlah mangsa tertinggi iaitu 4,311 orang, Tangkak (601), Mersing (540), Kota Tinggi (131), Kluang (120) dan Muar (118) dan Batu Pahat (102).

“Ketika ini hanya Batu Pahat yang mengalami hujan manakala Segamat, Kluang, Kota Tinggi dan Mersing pula mendung sementara di Tangkak dan Muar cuaca cerah,” katanya dalam kenyataan.

Di PAHANG, Sekretariat Jawatankuasa Pengurusan Bencana Negeri melaporkan jumlah mangsa banjir sedikit meningkat malam ini, kepada 2,308 orang berbanding 2,265 orang pada petang tadi dan sebanyak 37 PPS beroperasi di lapan daerah iaitu Raub, Jerantut, Temerloh, Bera, Maran, Kuantan, Pekan dan Rompin.

Laman web publicinfobanjir.water.gov.my melaporkan Sungai Pahang di Kuala Sungai Chini, Pekan dan Sungai Serting di Padang Gudang, Bera masih lagi melebihi paras bahaya seperti pagi tadi, namun mula menunjukkan trend menurun pada malam ini.

Di NEGERI SEMBILAN, data terkini menerusi aplikasi Info Bencana Jabatan Kebajikan Masyarakat (JKM) menunjukkan mangsa banjir menurun kepada 1,628 individu membabitkan 448 keluarga dengan 15 PPS dibuka setakat malam ini berbanding 1,666 individu (462 keluarga) dengan 16 PPS petang tadi.

Di MELAKA, jumlah mangsa banjir menurun kepada 1,771 mangsa daripada 472 keluarga pada pukul 8 malam ini berbanding 2,155 mangsa daripada 565 keluarga pada pukul 4 petang tadi.

Pengarah Angkatan Pertahanan Awam (APM) Melaka Lt Kol (PA) Cuthbert John Martin Quadra berkata kesemua mangsa yang terjejas adalah dari 14 kawasan di Alor Gajah, sembilan kawasan di Melaka Tengah dan 11 kawasan di Jasin.

“Seramai 318 mangsa daripada 92 keluarga ditempatkan di enam PPS di Alor Gajah, 1,154 mangsa daripada 300 keluarga ditempatkan di sembilan PPS di Melaka Tengah serta 299 mangsa daripada 80 keluarga ditempatkan di tiga PPS di Jasin,” katanya dalam kenyataan malam ini.

Di SABAH jumlah mangsa banjir di negeri ini turun sedikit dengan 3,365 mangsa dari 1,331 keuarga malam ini berbanding 3,377 mangsa banjir daripada 1,330 keluarga petang tadi, menurut Sekretariat Pengurusan Bencana Negeri Sabah.

Sekretariat itu memaklumkan satu PPS iaitu Dewan Kampung Kiabau di Telupid telah ditutup manakala 30 PPS masih dibuka di enam daerah terjejas banjir terletak di utara serta pantai timur di negeri itu.

Daerah Kota Marudu kekal dengan mangsa banjir paling ramai dipindahkan dengan 2,659 mangsa daripada 1,115 keluarga di 14 PPS, diikuti Pitas (307 mangsa, 127 keluarga, empat PPS), Telupid (216 mangsa, 49 keluarga, tujuh PPS).

Sandakan (46 mangsa, tujuh keluarga, satu PPS), Beluran (38 mangsa, 10 keluarga, satu PPS), dan Daerah Kecil Paitan (99 mangsa, 23 keluarga, tiga PPS).

Tiga kejadian tanah runtuh di Daerah Ranau menjejaskan Jalan Bongkud, Jalan Stadium Ranau dan Jalan Timbau-Melinsau. Tiga lagi kejadian dikesan di Kinabatangan iaitu di Ladang SLDB Sukau, Kampung Sagaliud Seberang dan Kampung Wariasan.

Di SELANGOR, aplikasi Info Bencana JKM merekodkan jumlah mangsa banjir yang ditempatkan di dua PPS di Daerah Kuala Langat kekal 40 individu iaitu di Dewan Orang Ramai Kampung Kelanang (25 mangsa) dan Balai Raya Majlis Pengurusan Komuniti Kampung (MPKK) Banting (15 mangsa).

Sementara itu, laman sesawang publicinfobanjir.water.gov.my memaklumkan Sungai Bernam di Rimba KDR, Sabak Bernam kekal di tahap bahaya sejak pagi tadi dengan ketinggian paras air pada 3.1 meter setakat 8 malam.

Sungai Langat di Bukit Changgang, Kuala Langat yang berada di paras amaran petang tadi kini di tahap waspada dengan ketinggian paras air pada 3.1 meter setakat pukul 8 malam dan dalam trend menurun.

Di TERENGGANU, kenyataan Sekretariat Jawatankuasa Pengurusan Bencana Negeri memaklumkan jumlah mangsa banjir kekal 19 orang daripada lima keluarga di dua PPS di Kemaman pada malam ini.

“PPS Sekolah Kebangsaan Lembah Jabor menempatkan sembilan orang daripada tiga keluarga manakala Sekolah Menengah Kebangsaan Geliga menempatkan 10 orang daripada dua keluarga.

“Pasukan penyelamat membuat pemantauan di kawasan pesisir pantai berikutan fenomena air pasang besar dijangka setinggi 3.7 meter malam ini,” katanya.


Apa lagi Anwar dengan Rafizi nak kencing rakyat lagi lepas ini?

Selepas lencun kencing rakyat semasa Pilihan Raya Umum Ke-15 (PRU-15) dengan wayang kononnya melawan rasuah dan ada integriti, apa lagi Anwar Ibrahim dan Rafizi Ramli mahu menipu selepas ini agaknya.

Episod langkah Pan Pacific di sebelah bangunan UMNO apabila Anwar dan Rafizi mengadaikan maruah dan prinsip mereka menyembah ‘mat sakau’, label yang diberikan oleh Pakatan Harapan (PH) semasa kempen PRU-15 kepada Zahid Hamidi pastinya menjadi igauan buruk kepada pengundi mereka.

Terkejut, kecewa dan rasa dihina para pengundi PH apabila melihat pemimpin yang mereka pilih kini terpaksa menjadi pencacai kepada parti diketuai ‘mat sakau’.

Lebih menyayat hati apabila pemimpin UMNO di Perak pula membentuk kerajaan perpaduan dengan DAP, mana mahu letak muka pengundi dan penyokong UMNO dan Barisan Nasional (BN) apabila dikecam hebat orang sekeliling dengan tindakan wakil rakyat dipilih mereka.

Malah tular dalam media sosial apabila penyokong UMNO-BN yang membakar bendera parti kesayangan mereka selepas melihat dikencing lencun apabila kini sanggup bersekedudukan dengan DAP, parti yang paling dibenci oleh ahli-ahli parti tersebut.

Nampaknya ‘scammer’ terbesar dalam politik negara adalah UMNO, BN dan PH dalam PRU-15 ini, habis semua penyokong dan pengundi mereka kena ‘scam’ apabila Zahid yang dikenali sebagai anak murid Anwar bertindak membawa satu bentuk jajaran baharu.

Baharu penyokong UMNO-BN tahu selama ini dalam negara bukan sahaja ada kumpulan ‘macau scam’ tetapi ada lagi ‘scammer UMNO’ yang lebih dasyat.

Tindakan Anwar bersama Rafizi nampaknya menyebabkan negara menjadi haru-biru apabila hanya mahu memuaskan nafsu politik semata-mata, mereka berdua sanggup melakukan apa sahaja demi memastikan Anwar tidak menjadi Perdana Menteri (PM) tepi.

Rafizi bukan sahaja sudah tidak ada maruah, malah sudah tidak tahu mana mahu letak mukanya lagi kerana janjinya sebelum ini mahu menjadi orang pertama sekiranya ada sesiapa yang mahu berunding dengan UMNO selepas PRU-15.

Nampaknya Rafizi sekarang tidak berani melawan Anwar dan menghalangnya daripada mengheret PH untuk bekerjasama dengan UMNO untuk membentuk kerajaan.

Apakah Rafizi kini sudah lupa janji-janjinya kepada pengundi semasa berkempen Ayuh Malaysia sebelum ini? Mungkin sudah sampai masanya Rafizi menukar slogan semasa kempen PRU-15 daripada ‘kita boleh’ kepada ‘kita boleh sokong mat sakau’.

Terbukti Anwar dan Rafizi hanya pandai beretorik dan bersandiwara kepada rakyat tetapi realitinya mereka berdua sudah hilang moral politik apabila sanggup bersama dengan UMNO dan Zahid.

Yang peliknya, sanggup mereka berdua menjilat ludah sendiri demi semata-mata jawatan dan kuasa.

Mana etika ahli politik PKR yang dicanang selama ini, adakah ini contoh orang politik yang sedang ditunjukkan oleh pemimpin PKR dan UMNO kepada rakyat?

Adakah rakyat akan menerima bentuk ‘scammer’ paling besar pernah dilakukan Anwar, Rafizi dan Zahid ini?

Selepas episod pada Isnin, apakah bakal ada lagi bentuk ‘scam’ yang bakal dibuat oleh Anwar dan Rafizi? Jika betul Anwar dan Rafizi mendakwa mereka sudah memiliki sokongan majoriti untuk membentuk kerajaan, apakah buktinya?

Adakah Anwar dan Rafizi mahu terus menerus kencing rakyat dengan cerita mereka memiliki sokongan?

Rakyat tidak bodoh seperti yang Anwar, Rafizi dan Zahid fikirkan, kerana jika benar mereka ini ada sokongan sudah pasti pada Isnin sudah menyerahkan bukti sokongan yang dimiliki.

Ini tidak, sampai sekarang satu habuk dokumen bukti sokongan pun tidak ditunjukkan kepada rakyat, jadi mana majoritinya?

Tunjuklah majoriti, bukan hanya dengan beretorik dan berterusan merancang dengan Zahid untuk mencukupkan majoriti sokongan yang tidak wujud.


Indonesia mungkin naikkan harga bahan api, subsisi tenaga melonjak

Rakyat Indonesia mesti bersedia untuk kemungkinan kenaikan harga bahan api, ketika kerajaan berusaha mengawal subsidi tenaga yang melonjak di tengah-tengah harga minyak global yang tinggi, kata seorang menteri Kabinet pada Jumaat (12 Ogos).

Ekonomi terbesar di Asia Tenggara itu telah meningkatkan tiga kali ganda bajet subsidi tenaga tahun ini kepada 502 trilion rupiah (AS$34.22 bilion) untuk mengekalkan beberapa harga bahan api dan tarif kuasa tidak berubah dan menguruskan inflasi.

Bagaimanapun, ini mungkin tidak mencukupi, kerana hampir semua kuota bahan api bersubsidi telah digunakan, menurut Kementerian Kewangan Republik Indonesia.

Menteri Pelaburan Indonesia Bahlil Lahadalia berkata jika kerajaan terpaksa menambah kuota petrol bersubsidi kepada 29 juta kiloliter daripada 23 juta kiloliter, dan dengan mengandaikan harga minyak kekal tinggi dan rupiah lemah, jumlah subsidi boleh meningkat sehingga 600 trilion rupiah.

“Tolong sampaikan kepada rakyat bahawa perasaan saya adalah… kita perlu bersiap sedia sekiranya berlaku kenaikan harga bahan api,” kata Bahlil pada sidang media, sambil menyatakan bahawa adalah tidak bijak untuk membelanjakan 25 peratus daripada hasil kerajaan untuk subsidi.

“Beban negara ini tinggi. Mungkin ini momentum untuk kita bersama-sama memastikan (kedudukan) fiskal kita sihat.”

Menteri Kewangan Indonesia Sri Mulyani Indrawati pada Khamis berkata beliau telah meminta firma tenaga negeri Pertamina untuk mengehadkan penjualan bahan api bersubsidi.

Ahli ekonomi telah mengkritik keputusan kerajaan untuk meningkatkan subsidi tahun ini, dengan mengatakan ini akan mengambil wang daripada projek yang mempunyai kesan ekonomi yang lebih besar.

Pengkritik juga berkata perbezaan harga yang semakin meluas antara bahan api bersubsidi dan tidak bersubsidi telah mendorong peralihan dalam corak penggunaan domestik dan penyeludupan ke negara jiran, yang membawa kepada peningkatan jualan bahan api bersubsidi.

Kenaikan harga bahan api adalah sensitif di negara keempat paling ramai penduduk di dunia dan keputusan sedemikian biasanya diambil oleh ketua kerajaan.

Tindakan kerajaan sebelum ini menaikkan harga bahan api telah mencetuskan protes jalanan. – Agensi


Ringgit pulih, tinggi sedikit hari ini

Ringgit pulih daripada penurunannya berbanding dolar AS untuk ditutup tinggi hari ini walaupun Rizab Persekutuan Amerika Syarikat (Fed) akan meneruskan kempen kenaikan kadar faedahnya sepanjang tahun, kata seorang penganalisis.

Pada 6 petang, unit tempatan mengukuh sebanyak 175 mata asas kepada 4.3775/3800 berbanding dolar AS daripada paras penutup 4.3950/3990 pada Khamis, lapor Bernama.

Ketua Ahli Ekonomi Bank Islam Malaysia Bhd Mohd Afzanizam Abdul Rashid berkata walaupun bank pusat AS itu dijangka agresif dalam mengetatkan monetarinya, Indeks Dolar AS (DXY) nampaknya mula lemah kerana ia berada di kedudukan terlebih beli bagi tempoh yang agak lama.

Sementara itu, Rakan Pengurusan SPI Asset Management Stephen Innes berkata sentimen risiko terus bertahan dan dengan kelemahan dolar AS, mata wang Asia termasuk ringgit mencatatkan prestasi yang baik menuju ke hujung minggu.

“Harga minyak dijangka meningkat lebih tinggi berikutan kekurangan dari Rusia, oleh itu, ringgit juga mendapat rangsangan daripada peningkatan harga minyak,” katanya.

Ringgit diniagakan tinggi berbanding kumpulan mata wang utama lain.

Unit tempatan meningkat berbanding dolar Singapura kepada 3.1962/1982 daripada paras penutup 3.1987/2018 pada Khamis, naik berbanding pound Britain kepada 5.5170/5201 daripada 5.5377/5427, meningkat berbanding euro kepada 4.6905/6932 daripada 4.7079/7122 dan menokok berbanding yen Jepun kepada 3.4450/4472 daripada 3.4677/4712 sebelumnya.


Kertas siasatan himpunan desak Azam Baki sudah lengkap, polis tunggu arahan

Kertas siasatan berhubung penganjuran perhimpunan mendesak Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki sudah lengkap dan diserahkan kepada Timbalan Pendakwa Raya (TPR) Putrajaya dan Kuala Lumpur.

Buat masa ini, pihak polis masih menunggu arahan selanjutnya daripada pihak terbabit, kata Ketua Polis Daerah Brickfields, Asisten Komisioner Amihizam Abdul Shukor.

“Kertas siasatan kes berkenaan sudah lama lengkap dan dirujuk pejabat berkaitan. Kita masih menunggu arahan lanjut daripada pejabat berkenaan,” katanya dipetik laporan BH hari ini.

Sebelum ini, polis mengesahkan kehadiran beberapa individu terdiri daripada Ahli Parlimen, Ahli Dewan Undangan Negeri (ADUN) dan wakil badan bukan kerajaan (NGO) menyertai perhimpunan #TangkapAzamBaki, pada 22 Januari lalu.

Selain ahli politik termasuk Ahli Parlimen Seputeh, Teresa Kok dan aktivis, Adam Adli Abdul Halim, polis turut mengenal pasti orang awam yang menyertai perhimpunan yang dihadiri kira-kira 400 individu di sekitar Jalan Bangsar menuju ke Jalan Travers, di sini.

Lebih 50 peserta perhimpunan mula dikesan berkumpul di Stesen Transit Aliran Ringan (LRT) Bangsar pada jam 10.45 pagi dengan memakai baju hitam sebelum peserta perhimpunan bertambah kepada 400 orang pada jam 11.45 pagi.

Dari LRT Bangsar, peserta perhimpunan berarak ke Jalan Travers sambil membawa kain rentang bercetak ‘Tangkap’ sebelum berhenti di persimpangan menuju ke pekan Brickfields.

Di situ, ketua perhimpunan memberikan ucapan selama 30 minit sebelum mereka berpatah balik ke LRT Bangsar dan bersurai secara berperingkat.


31 penumpang feri karam di Indonesia diselamatkan, 11 masih hilang

Tiga puluh satu penumpang telah diselamatkan, manakala 11 lagi masih hilang selepas feri kehabisan bahan bakar dan tenggelam dalam cuaca buruk di Selat Makassar, Indonesia, kata seorang pegawai hari ini (30 Mei).

Kapal tunda dan nelayan tempatan membawa ramai penumpang yang terselamat ke darat selepas KM Larang Pertiwi tenggelam ketika berlayar melalui Selat Makassar di wilayah Sulawesi Selatan pada Khamis.

“Sehingga kini 31 orang telah diselamatkan hidup dan kami masih mencari 11 yang masih hilang,” kata ketua pasukan mencari dan menyelamat tempatan Djunaidi, hari ini.

“Mereka telah pulang ke rumah sekarang dan berada dalam keadaan baik,” katanya.

Penyelamat sebelum ini, telah mengerahkan helikopter dan memperluaskan kawasan carian ke 20 batu nautika dari lokasi bot itu tenggelam, kata Djunaidi.

Kapal itu tidak mempunyai permit untuk mengangkut penumpang, katanya, dan kedua-dua kapten serta pemilik kapal telah diambil untuk disoal siasat.

Tidak ada yang nyata mengenai jumlah penumpang secara rasmi, namun biasanya di negara di mana krew kadang-kadang menjual tiket haram melepasi kapasiti rasmi kapal – tetapi pihak berkuasa mengatakan mereka percaya terdapat 42 orang di atas kapal ketika bot itu tenggelam.

Kemalangan marin adalah perkara biasa di kepulauan Asia Tenggara sekitar 17,000 pulau, di mana piawaian keselamatan sering tidak dipatuhi.

Pada Mei, sebuah feri yang membawa lebih 800 tersangkut di perairan cetek di wilayah timur Nusa Tenggara selama dua hari sebelum dilepaskan. Tidak ada yang cedera.

Pada 2018 lebih 150 orang lemas apabila feri tenggelam di salah satu tasik terdalam di dunia di Pulau Sumatra. – Agensi


Pemimpin muda PKR tampil pertahan Zahid dalam isu klip audio

Jika Datuk Seri Ahmad Zahid Hamidi diserang pemimpin UMNO dalam isu klip audio yang tular, lain ceritanya yang berlaku di sebelah blok parti pembangkang apabila seorang pemimpin sayap pemuda PKR tampil mempertahankan Presiden UMNO itu secara terbuka.

Naib Ketua AMK, Syed Badli Shah Syed Osman menyifatkan penularan klip audio tersebut adalah usaha terancang kumpulan tertentu dalam UMNO yang mahu menyekat kemaraan Zahid dalam pemilihan parti tidak lama lagi dan ia jelas langkah tersebut bermotifkan politik.

“Pada pandangan saya lah kan, ini adalah tidak lain tidak bukan ini adalah usaha untuk menyekat kemaraan Datuk Seri Zahid Hamidi dalam UMNO.

“Kita semua pun tahu bahawa pemilihan UMNO semakin hampir maka saya anggap ini adalah usaha untuk ‘damage’ (memusnahkan) Zahid Hamidi supaya penyokong beliau yang tidak menyokong Datuk Seri Anwar Ibrahim akan beralih arah daripada Datuk Seri Zahid Hamidi kepada pemimpin yang lain,” kata Syed Badli dalam satu video penjelasan yang dimuatnaik dalam Facebook.

Menurut Syed Badli, kumpulan yang memusuhi Zahid tersebut menyebarkan klip audio itu kerana mereka tidak senang melihat hubungan baik yang dijalin antara Zahid dengan Presiden PKR tersebut.

“Pada saya, rakaman yang tular ini tidak lari daripada bermotifkan politik untuk menjatuhkan kepimpinan Datuk Seri Zahid Hamidi di dalam UMNO itu sendiri.

“Tujuan penyebar ini boleh difahami daripada tujuan politik, mereka sebarkan supaya kumpulan yang tak suka Datuk Seri Zahid akan bertambah menyampah apabila mendapat tahu Datuk Seri Zahid berada di lengan Anwar Ibrahim,” ujarnya lagi.

Baru-baru ini, satu klip audio perbualan pakatan sulit antara Anwar dan Zahid.

Perbualan kedua-dua pemimpin itu sangat mesra dengan mereka saling bertukar pandangan berhubung ucapan perwakilan ketika perhimpunan baru-baru ini.

Zahid dan Anwar kini sedang berdepan tekanan susulan penularan klip audio tersebut, mereka berdua juga pada awalnya mahu melaporkan kepada polis untuk menyiasat dalang penularan klip tersebut bagaimanapun pihak berkuasa berkata masih belum menerima sebarang laporan setakat ini.


PM Sri Lanka letak jawatan

Perdana Menteri Sri Lanka Mahinda Rajapaksa meletak jawatan berikutan peningkatan bantahan awam yang mencetuskan pertempuran ganas antara penyokong dan penentang kerajaan, susulan lonjakan baharu inflasi di negara itu.

Selama berminggu-minggu demonstrasi yang tidak pernah berlaku sebelum ini, penunjuk perasaan di seluruh negara kepulauan yang mempunyai 22 juta orang itu telah menuntut Presiden Gotabaya Rajapaksa dan Mahinda, berundur kerana salah mengendalikan ekonomi.

Mahinda menyerahkan surat peletakan jawatannya kepada abangnya Gotabaya, kata jurucakap Rohan Wewivita melalui telefon pada Isnin (9 Mei).

Peletakan jawatan itu membuka laluan kepada Gotabaya untuk memberi ruang kepada pembangkang dalam peranan utama mereka dalam kerajaan.

Mahinda berkata beliau berhenti untuk membantu membentuk kerajaan perpaduan sementara.

“Berbilang pihak berkepentingan telah menunjukkan penyelesaian terbaik kepada krisis sekarang ialah pembentukan kerajaan semua parti sementara,” kata surat itu.

“Oleh itu, saya telah mengemukakan peletakan jawatan saya supaya langkah seterusnya boleh diambil mengikut Perlembagaan.”

Sri Lanka mengenakan perintah berkurung di seluruh negara pada Isnin ketika pertempuran meletus antara penyokong kerajaan dan penunjuk perasaan dalam kalangan rakyat yang menuntut Rajapaksa meletakkan jawatan sebagai mengiktiraf krisis ekonomi terburuk sejak kemerdekaan.

Konfrontasi bermula dengan ratusan penyokong parti pemerintah berhimpun di luar kediaman rasmi perdana menteri sebelum berarak ke tapak protes antikerajaan di luar pejabat presiden.

Polis telah membentuk barisan lebih awal di jalan utama menuju ke tapak itu tetapi tidak berbuat banyak untuk menghalang penunjuk perasaan pro-kerajaan daripada mara, menurut seorang saksi.

Kenaikan harga bagi segala-galanya daripada petrol kepada ubat-ubatan penting telah menyebabkan bantahan terus memuncak di Sri Lanka, yang hampir muflis dan telah menggantung pembayaran hutang asing.

Krisis ekonomi telah berubah menjadi politik apabila pembangkang dan penunjuk perasaan menuntut penyingkiran Rajapaksa dan agar perlembagaan negara dipinda untuk menghidupkan semula kuasa eksekutif secara meluas dalam jawatan presiden.

Lewat Jumaat, presiden mengisytiharkan darurat, yang memberikannya kuasa menyeluruh untuk menggantung undang-undang, menahan orang dan merampas harta benda. – Agensi


Polis tembak tayar kereta dipandu warga asing

Polis terpaksa melepaskan tembakan ke arah tayar kereta dipandu lelaki warga asing selepas cuba dirempuh di Jalan Sungai Buloh menghala Subang dekat Kota Damansara, Petaling Jaya, semalam (2 April 2022).

Dalam kejadian jam 5.30 petang itu, suspek berusia 40 tahun meloloskan diri dengan memecut Proton Wira Aeroback meninggalkan lokasi kejadian sebelum dikejar dan ditahan polis di kawasan Bandar Pinggiran Subang, Shah Alam.

Timbalan Ketua Polis Daerah Petaling Jaya Superintendan Ku Mashariman Ku Mahmood berkata suspek kemudian ditahan dengan bantuan Unit Rondaan Bermotosikal (URB) Polis Petaling Jaya dan Unit Kereta Peronda (MPV) Polis Sungai Buloh.

“Turut dirampas kereta suspek bagi membantu siasatan. Sebelum itu, anggota polis menahan kereta suspek kerana berada dalam keadaan mencurigakan di Damansara.

“Ketika polis mahu membuat pemeriksaan, suspek memecut kenderaan dan cuba merempuh anggota terbabit. Lelaki itu berjaya melarikan diri dan dikejar kereta peronda polis. Hasil hebahan polis, kita menahan suspek di Shah Alam,” katanya dalam kenyataan, hari ini.

Suspek direman empat hari mengikut Seksyen 307 dan 188 Kanun Keseksaan, selain Seksyen 26 (2) Akta Polis 1967 serta Seksyen 6(1)(C) Akta Imigresen 1959/63.

Ia masing-masing kerana cubaan bunuh polis, ingkar perintah polis ketika ditahan untuk pemeriksaan, melarikan diri dan tidak mempunyai dokumen pengenalan diri serta perjalanan sah.

Semalam, sebuah video berdurasi seminit 14 saat tular di media sosial memaparkan kejadian sebuah MPV polis mengejar kereta di sebuah kawasan perumahan.

Pemandu kereta itu kemudian dilihat menghentikan kenderaan sebelum keluar berlari dan dikejar polis hingga berjaya ditahan.


PRN: Azmin beritahu apa dosanya sampai dilabel pengkhianat

Pengerusi Perikatan Nasional (PN) Selangor, Datuk Seri Mohamed Azmin Ali hari ini secara terbuka mendedahkan dosanya yang menyebabkan beliau menjadi mangsa serangan pihak lawan hampir setiap hari.

Calon PN DUN Hulu Kelang itu berkata beliau ‘berdosa’ dan digelar pengkhianat kerana tidak menyokong bekas bosnya itu mentadbir negara ini.

“Saya nak beritahu, apa dosa saya. Dosa saya kerana saya tidak menyokong pembohong seperti (Datuk Seri) Anwar Ibrahim mentadbir negara ini. Itu dosa saya.

“Sedangkan saya sudah menjaga dia berpuluh tahun. Saya jaga dia semasa dia jadi menteri, timbalan perdana menteri, dia masuk pejara pun saya jaga keluarga dia, (jaga) anak dia, dia keluar pun saya jaga lagi.

“PKR itu bukan dia yang bela, dia di dalam (penjara). Saya dan teman-teman yang mengangkat PKR menjadi parti yang kuat. Bila dia keluar, dia nak tikam saya. Siapa pun hairan sebenarnya. Cukuplah saya malas nak bincang soal orang seperti itu yang langsung tidak mengenang budi,” katanya ketika berucap pada Ceramah Umum DUN Hulu Kelang di Taman Melawati, hari ini.

Turut hadir, Setiausaha Agung PN, Datuk Seri Hamzah Zainudin dan Setiausaha Agung PAS, Datuk Seri Takiyuddin Hassan.

Beliau sempat menyampaikan penghargaan ke atas rakan-rakan pimpinan partinya yang hadir pada ceramah itu untuk membantunya berkempen.

“Terima kasih kepada rakan pimpinan yang datang membantu saya kerana apa yang kita saksikan, ada enam negeri yang akan menghadapi pilihan raya dan lebih 245 DUN tetapi yang ditumpukan (PH-BN) hanya Hulu Kelang.

“Malam esok ada lagi puak-puak yang akan berkampung di sini. Tapi saya percaya orang Hulu Kelang sudah bersedia, sudah membuat keputusan,” katanya.

Menurutnya lagi, pimpinan-pimpinan PN yang berucap hari ini menumpu kepada soal rakyat berbeza dengan pimpinan PH-BN yang hanya menumpu untuk menyerangnya ketika berkempen.

“Kalau tuan-tuan lihat dari awal tadi, mereka menumpukan soal rakyat, bagaimana PN akan membantu dan menjamin masa depan yang lebih baik bagi rakyat, mereka mencerakinkan inisiatif, tawaran-tawaran untuk membantu kita mengangkat Selangor sebagai Super Smart State. Mereka beritahu apa tawaran yang boleh dilaksanakan.

“Tetapi kalau tuan-tuan lihat apa yang dikatakan di sebelah sana, langsung tidak membicarakan soal rakyat. Yang dilakukan hanya fitnah, serangan peribadi, maki hamun sehinggakan esok pun beliau telah disebutkan semalam di Seremban bahawa tujuan dia datang ke Hulu Kelang adalah untuk menyerang pengkhianat,” katanya.


MUDA tak matang, kata AMK ingatkan Majlis Presiden PH

Ketidakmatangan pemimpin Parti Ikatan Demokratik Malaysia (MUDA) dalam berpolitik, terutama membabitkan kerusi yang akan ditandingi pada Pilihan Raya Umum Ke-15 (PRU-15), antara sebab ianya ditolak oleh pemimpin muda dan akar umbi PKR.

Pengarah Strategi AMK PKR Bryan Ng Yih Miin berkata terdapat pelbagai sebab mereka enggan menerima MUDA sebagai sebahagian daripada gabungan terbesar pembangkang.

Ng dilaporkan mendakwa bahawa MUDA secara terbuka bercakap mengenai bertanding di Parlimen Petaling Jaya yang dimenangi oleh Maria Chin Abdullah daripada PKR pada PRU-14.

“Mesti ada perbincangan tertutup mengenai perkara seperti ini, bukan secara terbuka di Twitter. Tiada kematangan daripada mereka apabila melibatkan perkara seperti ini.

“Di Larkin, mereka menentang PKR. Kerusi itu, sebelum pencalonan, telah dipersetujui diperuntukkan kepada PKR. Tetapi kemudian mereka (MUDA) tiba-tiba membuat keputusan sendiri untuk bertanding menentang kami.

“Anda tidak boleh membuat keputusan unilateral dan memberitahu seluruh dunia tanpa berunding dengan kami jika mahu bekerjasama,” Ng, yang juga ketua Pemuda PKR Petaling Jaya, dipetik sebagai berkata dalam laporan MalaysiaInsight

MUDA yang diketuai Ahli Parlimen Muar Syed Saddiq Syed Abdul Rahman sudah tidak asing lagi dalam kerjasama dengan PH. Selain ketika Pilihan Raya Negeri (PR) Johor, parti itu juga bekerjasama dalam menganjurkan beberapa demonstrasi di ibu negara.

Bagaimanapun, keretakan hubungan itu tercetus setelah MUDA memutuskan untuk menentang PKR di Larkin ketika PRN Johor walaupun bersetuju untuk bekerjasama bagi mengalahkan calon Perikatan Nasional (PN) dan Barisan Nasional (BN).

Sebahagian ahli dan pemimpin dalam PKR melihat tindakan itu sebagai punca kemenangan calon UMNO Mohd Hairi Mad Shah.

6 September lalu, Syed Saddiq berkata parti itu sebulat suara bersetuju untuk menyertai PH sebagai salah satu parti komponen.

Bagaimanapun, Ketua AMK PKR Adam Adli Abdul Halim dilaporkan berkata keputusan untuk bekerjasama dengan MUDA bukan sahaja mestilah berdasarkan kesediaan akar umbi, tetapi mengambil pengajaran daripada Larkin juga.

“Itulah yang merumitkan keputusan itu. Jadi dari segi itu, ada pengalaman baik dan buruk bekerja dengan MUDA.

“Tetapi masa mesti diberi untuk akar umbi dan juga parti lain (dalam PH) membuat keputusan kerana apabila tiba PRU-15, kita mahu akar umbi bekerja,” katanya dipetik sebagai berkata.

Menurut Adam Adli rata-rata akar umbi dan pimpinan AMK serta PKR dilihat tidak senang dengan perkembangan itu (permohonan MUDA), dan ianya adalah berasas.

“Tiada jalan mudah buat MUDA. Banyak prasyarat yang perlu dipertimbang sebelum keputusan dicapai. Banyak laluan yang perlu ditempuh selain Majlis Presiden PH.

“Sehingga kini, di peringkat AMK, KEADILAN, malah Majlis Presiden PH; tiada perbincangan khusus pernah diadakan berkait hasrat MUDA tersebut,” katanya dalam satu kenyataan di Twitternya.


Peguam Najib kata RM60.6j hadiah Saudi, tapi saksi tak dapat sahkan

Pemindahan kira-kira RM60.6 juta ke dalam akaun peribadi Bank AmIslamic Datuk Seri Najib Razak pada 2011 sebenarnya adalah sebahagian daripada ‘hadiah’ yang dijanjikan sebanyak AS$100 juta yang dibuat oleh keluarga diraja Arab Saudi, dakwa peguam bekas Perdana Menteri itu di Mahkamah Tinggi Kuala Lumpur, hari ini.

Peguam bela Wan Aizuddin Wan Mohammed berkata demikian ketika perbicaraan anak guamnya berhubung penyelewengan RM2.28 bilion dana 1Malaysia Development Berhad (1MDB), menurut MalayMail.

Beliau menyoal balas Pengurus Bank AmIslamic cawangan Jalan Raja Chulan, R Uma Devi yang memberi keterangan sebagai saksi pendakwaan ke-37 dan bertanya kepadanya mengenai wang berjumlah lebih RM60.6 juta yang masuk ke akaun AmIslamic Najib dengan nombor akaun berakhir 9694 melalui dua transaksi sebanyak RM30,449,929.97 pada 24 Februari 2011 dan RM30,179,909.46 pada 14 Jun 2011.

Memetik laporan akhbat berbahasa Inggeris itu, Wan Aizuddin mengemukakan kepada mahkamah sepucuk surat bertarikh 1 Februari 2011 yang didakwa ditandatangani oleh Saud Abdulaziz Al-Saud dan ditujukan kepada Najib.

Beliau juga membacakan keseluruhan surat itu, termasuk bahagian di mana pengirim memberitahu Najib: “Memandangkan persahabatan yang telah kita bina selama ini dan idea baharu anda sebagai pemimpin Islam moden, saya dengan ini menghadiahkan anda sejumlah Dolar Amerika Syarikat Seratus Juta (AS$100,000,000) Sahaja (“pemberian”) yang akan dihantar kepada anda pada masa dan dengan cara yang saya anggap sesuai”.

Aizuddin: Sekarang melihat surat ini, 1 Februari 2011, apa yang orang ini katakan pada dasarnya, dia menghantar wang berjumlah AS$100 juta, ini yang tertulis dalam surat itu, ya? Adakah anda bersetuju?

Uma Devi: Ya.

Wan Aizuddin cuba mencadangkan dua transaksi berjumlah RM60.6 juta pada 2011 adalah sebahagian daripada ‘hadiah’ yang dijanjikan AS$100 juta, tetapi Uma Devi menjawab bahawa dia setakat ini, tidak dapat membuat kesimpulan atau pengesahan sedemikian hanya berdasarkan dokumen yang ditunjukkan kepadanya.

Aizuddin: Dan berdasarkan penyata akaun dan dua transaksi yang saya tunjukkan kepada anda bersama-sama dengan dokumen SWIFT, anda akan bersetuju dengan saya, ada kemungkinan atau lebih tepat kesimpulan yang tidak dapat dinafikan bahawa ini akan menjadi sebab mengapa wang itu dihantar – ia adalah pemberian peribadi, itu derma?

Uma Devi: Saya tidak boleh membuat kesimpulan dengan cara itu, kerana pertama sekali, jumlahnya berbeza. Dan saya tidak pasti sama ada ini telah diberikan kepada bank sebelum urus niaga… jadi saya tidak boleh membuat kesimpulan bahawa, saya tidak boleh mengesahkannya.

Wan Aizuddin kemudian mencadangkan sekiranya surat itu dilihat oleh kakitangan AmBank, bank itu akan sedar bahawa RM60.6 juta yang dihantar ke akaun Najib pada 2011 “sebenarnya dari Arab Saudi dan sebenarnya sebahagian daripada pemberian yang telah dijanjikan oleh keluarga diraja Saudi”. Tetapi Uma Devi menjawab: “Saya tidak tahu”.

Antara lain, surat yang didakwa bertarikh 1 Februari 2011 kepada Najib mengenai ‘hadiah’ AS$100 juta menyatakan:

“Surat ini dikeluarkan sebagai tanda niat baik dan untuk penjelasan, saya tidak menjangkakan akan menerima sebarang faedah peribadi sama ada secara langsung atau secara tidak langsung akibat daripada pemberian tersebut.

“Hadiah itu tidak sepatutnya ditafsirkan sebagai satu perbuatan rasuah kerana ini bertentangan dengan amalan Islam dan saya secara peribadi tidak menggalakkan amalan sedemikian dalam apa cara sekalipun.

“Ini hanyalah tanda penghargaan peribadi dan saya berharap pemberian ini akan menggalakkan anda untuk meneruskan kerja baik anda untuk mempromosikan Islam di seluruh dunia.”

Wan Aizuddin tidak menyatakan siapa Saud Abdulaziz Al-Saud, tetapi merujuk kepada hadiah yang didakwa sebagai dijanjikan oleh kerabat diraja Saudi.

Perbicaraan 1MDB Najib di hadapan hakim Mahkamah Tinggi Datuk Collin Lawrence Sequerah bersambung petang ini.


Tun M, Muhyiddin kembali jalin kerjasama, PAS lihat kelebihan pada PRN

PAS melihat kesediaan Tun Dr Mahathir Mohamad dan Tan Sri Muhyiddin Yassin berkerjasama bakal memberi kelebihan kepada Perikatan Nasional (PN) mendominasi pilihan raya negeri (PRN) di enam negeri akan datang.

Naib Presidennya, Datuk Seri Dr Ahmad Samsuri Mokhtar berkata pengaruh Dr Mahathir tidak boleh dipandang remeh lebih-lebih lagi dalam hati pengundi Melayu dan Islam di negara ini.

“Apa yang penting kami daripada PAS, Bersatu, Gerakan dan rakan-rakan lain dalam PN ialah untuk mentadbir dan memberi sokongan sebanyak mungkin kepada rakyat, bukan sahaja Melayu Islam bahkan komuniti lain.

“Ini boleh dicapai dengan pelbagai cara antaranya kebersamaan kita dengan gerakan yang dijalankan oleh NGO termasuklah tokoh-tokoh negarawan dan orang perseorangan.

“Tentunya ini merupakan satu nilai tambah bukan sedikit kesannya terutama dalam kita menghadapi PRN tak berapa lama lagi,” katanya pada sidang media selepas Majlis Menandatangani Memorandum Persefahaman antara KMI Healthcare dan Perbadanan Kemajuan Ekonomi Perlis (PKENPs) di Kuala Lumpur, hari ini.

Sebelum ini, Dr Mahathir menyatakan kesediaan beliau untuk kembali menjalin kerjasama dengan Muhyiddin sekiranya kedua-dua pihak dapat mencapai matlamat yang sama.

Pelawaan itu kemudiannyan disahut Muhyiddin selaku Pengerusi PN di mana beliau turut bersedia untuk bekerjasama dengan mana-mana tokoh Melayu dan Islam termasuk Dr Mahathir demi matlamat memperjuangkan nasib orang Melayu dan Islam.


Keluarga mangsa LRT tuntut ganti rugi RM1.8 juta daripada Prasarana

Keluarga seorang daripada penumpang Transit Aliran Ringan (LRT) yang cedera setelah dua tren bertembung pada malam 24 Mei lalu, bercadang menuntut ganti rugi sebanyak RM1.8 juta daripada Prasarana Malaysia Berhad (Prasarana).

Surat peguam mewakili keluarga mangsa, Wong Chee Foong, 52, yang cedera teruk di kepala, muka dan tulang belakang dan sedang menjalani beberapa pembedahan, menuntut ganti rugi kerosakan dan kecuaian sudah dihantar kepada Prasarana.

Wong dilaporkan masih menerima rawatan di unit rawatan rapi (ICU) dan belum sedar, kata kenyataan peguam keluarganya, Jazzmine Khoo.

Katanya, tuntutan itu merangkumi perbelanjaan perubatan, kerosakan fizikal, tekanan mental dan emosi, trauma, kehilangan pendapatan, kerosakan khas dan umum dan atas sebab kecuaian.

“Pada 24 Mei, hari malang nahas berlaku mangsa dalam perjalanan pulang dari kerja di mana dia menaiki tren dari Stesen KLCC dan sepatutnya turun di Stesen Masjid Jamek bagi menukar tren ke Cheras.

“Wong Chee Foong, 52, adalah antara mangsa yang cedera serius dan sekarang dimasukkan ke Hospital Kuala Lumpur – unit rawatan rapi (ICU).

“Mangsa bekerja sebagai cef di sebuah hotel lima bintang. Dia mempunyai empat anak berusia antara tiga dan 15 tahun. Mangsa juga adalah satu-satunya pencari nafkah keluarga,” katanya

Khoo juga menekankan kenyataan Prasarana di mana syarikat itu mengatakan akan menawarkan pampasan sebanyak RM1,000 kepada setiap mangsa dan mengurus perbelanjaan perubatan mereka dan kehilangan pendapatan.

“Mengecewakan, hingga hari ini tidak ada respond atau pendekatan oleh Prasarana untuk berhubungan dengan keluarga mangsa. Bagaimanapun, keluarga mangsa juga menyatakan bahawa RM1,000 tersebut bukanlah jumlah pampasan yang dibenarkan untuk mangsa kerana ganti rugi yang dialami oleh mangsa lebih besar.

“Keluarga mangsa juga berharap Prasarana akan menjawab surat itu dan akan mengemukakan cadangan penyelesaian yang baik dan lebih wajar tidak lama lagi,” kata peguam berkenaan.

Pada 24 Mei lalu sebuah tren LRT yang membawa 213 penumpang bertembung dengan sebuah tren kosong yang sedang diuji di dalam terowong antara Kampung Baru dan Stesen KLCC, kira-kira jam 8.33 malam.

Akibat pertembungan itu 47 penumpang cedera parah manakala 166 lagi cedera ringan. Tiga daripada mereka dimasukkan ke ICU HKL kerana parah.

Menteri Pengangkutan, Datuk Seri Wee Ka Siong berkata Wong akan menjalani pembedahan tulang belakang yang akan membabitkan kos sehingga RM24,000 bagi memasukkan plat titanium, skru dan beberapa peralatan lain, yang mana semua kos itu akan ditanggung oleh Prasarana.


Kerajaan bincang isu ibu yang anak tak dapat kerakyatan

Kerajaan akan membincangkan isu ibu warganegara Malaysia yang anak mereka dilahirkan di luar negara hasil perkahwinan dengan rakyat asing tidak mendapat kerakyatan, kata Menteri Luar Datuk Seri Saifuddin Abdullah.

Saifuddin berkata isu tersebut ditimbulkan selepas terdapat pertikaian susulan tiada peruntukan dalam Perlembagaan Persekutuan membolehkannya.

“Kabinet telah memutuskan supaya mesyuarat esok mengundang Peguam Negara Tan Sri Idrus Harun untuk memberikan nasihat tentang cara bagaimana kita harus selesaikan.

“Ia (isu itu) mendapat sambutan yang sangat positif daripada rakan-rakan Kabinet. Perkara ini merupakan isu yang sangat serius. Ia adalah isu diskriminasi dan hak asasi manusia,” katanya lapor Bernama.

Terdahulu, Saifuddin menerima petisyen dan surat terbuka kepada Kabinet dari Family Frontiers Malaysia di luar Parlimen hari ini.

Ujarnya lagi, kerajaan bersedia untuk melihat secara terperinci dari segi dasar berkaitan hal ini untuk membantu menyelesaikan masalah ini dengan cara yang sebaik-baiknya.

Jelasnya, perkara itu telah dibawa dalam mesyuarat Kabinet minggu lepas oleh Menteri Pembangunan Wanita, Keluarga dan Masyarakat Datuk Seri Rina Mohd Harun.

Saifuddin berkata semalam Menteri Dalam Negeri Datuk Seri Hamzah Zainudin ketika menggulung perbahasan kementeriannya di Dewan Rakyat telah menyebut dengan jelas bahawa kerajaan akan merujuk perkara ini kepada Majlis Raja-Raja dengan hasrat melaksanakan pindaan Perlembagaan.

“Ini kerana di bawah Perlembagaan, hal ehwal kerakyatan itu membabitkan perkenan daripada Majlis Raja-Raja,” katanya.

Ditanya mengenai kemungkinan Kabinet menasihati Peguam Negara untuk menarik balik rayuan itu esok, Saifuddin berkata Peguam Negara adalah penasihat kepada kerajaan dan mereka akan membincangkan aspek teknikal esok.

Pada 9 Sept lepas, Mahkamah Tinggi Kuala Lumpur memutuskan bayi dilahirkan di luar negara oleh wanita Malaysia yang berkahwin dengan warga asing secara automatik berhak mendapat kerakyatan negara ini.

Hakim Mahkamah Tinggi Datuk Akhtar Tahir memutuskan perkataan ‘bapa’ dalam Jadual Kedua Perlembagaan Persekutuan perlu bermaksud dan termasuk ibu.

Bagaimanapun pada 13 Sept lepas, kerajaan memutuskan untuk mengemukakan rayuan untuk membatalkan keputusan Mahkamah Tinggi itu.

Family Frontiers merupakan pertubuhan bukan kerajaan yang membela ibu-ibu yang terkesan dengan undang-undang kewarganegaraan berkenaan menerusi kempen #TarikBalikRayuan.


10 negara Barat umum tidak campur hal ehwal dalaman Turki

Sepuluh kedutaan asing di Turki mengumumkan mereka mematuhi Perkara 41 Konvensyen Vienna mengenai hubungan diplomatik, yang menetapkan setiap utusan untuk tidak campur tangan dalam hal ehwal dalaman negara di mana mereka berkhidmat.

Pengumuman itu dibuat kedutaan Amerika Syarikat, Kanada, Finland, Sweden, Denmark, Norway, New Zealand, Belanda, Jerman dan Perancis dibuat setelah minggu lalu mereka mendesak pembebasan seorang ahli perniagaan Turki, Osman Kavala.

Susulan desakan itu, Presiden Recep Tayyip Erdogan bertindak balas dengan mengarahkan Kementerian Luar Turki mengisytiharkan 10 duta negara terbabit sebagai ‘persona non grata’.

Persona non grata adalah istilah dalam bahasa Latin bermaksud orang yang tidak diingini, dan ia adalah satu amalan diplomasi membabitkan hubungan diplomatik antara negara.

Mengikut Artikel 9 Konvensyen Vienna Mengenai Hubungan Diplomatik 1961, sesebuah negara yang menerima kedatangan seorang diplomat asing boleh pada bila-bila masa tanpa menyatakan apa-apa sebab, mengisytiharkan seorang diplomat asing itu sebagai persona non grata.

Akibat perisytiharan itu, diplomat asing berkenaan tidak boleh tinggal di negara ini dan hendaklah dibawa balik oleh kerajaannya ke negara asal.

Erdogan dilaporkan menerima baik pengumuman terbaharu semua kedutaan negara Barat bahawa mereka akan mematuhi konvensyen diplomatik untuk tidak campur tangan dalam hal ehwal dalam Turki, kata sumber Istana Presiden. Berita berkaitan

Dalam kenyataan bersama pada 18 Oktober lalu, 10 duta itu mendesak perbicaraan Kavala dipercepatkan dan dibebaskan dengan segera menyebabkan mereka oleh Kementerian Luar Turki yang menyifatkan kenyataan itu sebagai tidak bertanggungjawab.

Kavala kini ditahan di penjara dan berdepan gtuduhan terbabit dengan tunjuk perasaan di Dataran Gezi pada 2013 yang akhirnya mencetuskan demonstrasi besar-besaran menyebabkan lapan terbunuh, termasuk pegawai polis. Dia dibebaskan daripada tuduhan pada 2020, tetapi dibatalkan oleh Mahkamah Rayuan pada Januari lalu.

Ahli perniagaan yang dikatakan menyalurkan dana kepada penunjuk perasaan itu juga dituduh terbabit dalam rampasan kuasa yang gagal pada 2016 lalu oleh Pertubuhan Pengganas Fetullah (FETO). – Agensi


Dulu kurang makan ayam, kini Rafizi kata buka tanah tanam sayur pula

Menteri Ekonomi kerajaan Pakatan Harapan-Barisan Nasional (PH-BN), Rafizi Ramli berkata kerajaan akan membuka tanah bagi mengusahakan tanaman seperti sayur-sayuran sebagai antara langkah kerajaan mengatasi inflasi bahan makanan yang tinggi.

Beliau yang juga Ahli Parlimen Pandan berkata demikian ketika menjawab soalan tambahan Khoo Poay Tiong (PH-BN Kota Melaka) di Dewan Rakyat, hari ini (20 Februari 2023).

Rafizi sebelum ini menjadi bahan kecaman netizen susulan kenyataannya yang mengatakan, pengguna patut kurangkan makan ayam sekiranya harga ayam terlampau mahal.

Timbalan Presiden PKR itu yang sebelum ini ‘hebat memberi formula itu ini’ ketika menjadi pembangkang, turut disindir mengenai susahnya kerajaan untuk menyelesaikan pelbagai isu.

Dalam jawapan di Dewan Rakyat hari ini, Rafizi berkata, inflasi bahan makanan yang tinggi, perlu ditangani di seluruh peringkat rantaian iaitu daripada permintaan dan bekalan dengan kenaikan harga barang sebenarnya didorong oleh harga akhir di kedai dan restoran.

“Kita perlu memastikan kesedaran pengguna dan pilihan mereka berada pada tahap semakin baik supaya pilihan mereka dalam membeli mempunyai keseimbangan antara permintaan dan bekalan.

“Jika ini boleh berlaku, kita mengharapkan kenaikan harga barang pada bulan akan datang khususnya membabitkan makanan yang dibawa balik ke rumah semakin sederhana dan membolehkan kita kawal inflasi,” katanya menurut BH.

Bagaimanapun, kenyataan Rafizi itu dipertikaikan Ahli Parlimen Perikatan Nasional (PN-Arau), Datuk Seri Shahidan Kassim yang menyatakan jawapan menteri itu mengelirukan kerana tiada perincian di mana tanah akan dibuka.

“Kenyataan kita akan buka tanah itu nak buka tanah dekat mana… jawapan ini mengelirukan… kita akan buka tanah, tanah di mana,” tanya Shahidan.


Saya doakan Najib dan keluarga tabah, kata Hishammuddin

Susulan keputusan Mahkamah Persekutuan yang tidak memihak kepada Datuk Seri Najib Razak dalam kes SRC International Sdn Bhd, Datuk Seri Hishammuddin Hussein meluahkan rasa simpati kepada sepupunya itu.

Hishammuddin yang juga sepupu kepada bekas Perdana Menteri itu berkata mendoakan agar Najib dan keluarganya tabah dalam berdepan rayuan akhir kes penyelewengan dana RM42 juta milik SRC International.

“Secara peribadi, saya memang mendoakan Datuk Seri Najib dan keluarga tabah menghadapi dugaan ini dan semoga segalanya dipermudahkan.

“Apa yang penting saya doakan proses di mahkamah yang sedang berjalan akan berjalan secara adil dan lancar,” katanya dipetik laporan BH hari ini.

Hishammuddin terdahulu menghadiri Majlis Pelancaran Kibar Jalur Gemilang Peringkat Kementerian Pertahanan di Wisma Pertahanan.

Beliau mengulas keputusan Mahkamah Persekutuan kelmarin menolak permohonan peguam utama Najib yang baru dilantik pada 21 Julai lalu, Hisyam Teh Poh Teik untuk menangguhkan prosiding rayuan akhir dengan alasan pasukan peguam memerlukan lebih masa untuk mengkaji kes berkenaan dan membuat persiapan.

Terdahulu semalam, panel lima hakim mahkamah tertinggi yang dipengerusikan oleh Ketua Hakim Negara Tun Tengku Maimun Tuan Mat menolak permohonan Najib untuk mengemukakan bukti tambahan yang dikaitkan dengan kes rasuah SRC International bernilai RM42 juta.

Panel hakim juga sebulat suara menolak permohonan Najib untuk meminta penangguhan perbicaraan rayuan utama dan akhir kes SRC International selama beberapa bulan.

Tengku Maimun memutuskan bahawa pihak berkenaan mengetahui tarikh perbicaraan yang ditetapkan dari 15 hingga 26 Ogos dan sepatutnya mengambil segala usaha untuk bersiap sedia.


Pemilik kelab komedi pula didakwa persenda Melayu: Timbalan menteri

Kelab komedi di Taman Tun Dr Ismail di Kuala Lumpur – The Crackhouse, lokasi kejadian menghina Islam hujung minggu lalu – bakal berdepan tindakan lebih tegas jika benar pemiliknya mempermain dan mempersendakan bangsa Melayu.

Timbalan Menteri Wilayah Persekutuan Datuk Seri Jalaluddin Alias berkata pihaknya turut menerima laporan berkaitan seorang individu yang didakwa sebagai pemilik premis itu yang mempermainkan serta memperlekehkan bangsa Melayu menerusi video tular persembahan di premis tersebut.

“Saya sudah meminta pihak penguat kuasa Dewan Bandaraya Kuala Lumpur (DBKL) melakukan siasatan terperinci mengenai perkara itu.

“Sekiranya benar, ia menyalahi syarat lesen yang dikeluarkan, tidak mustahil pihak penguat kuasa pelesenan DBKL mengambil tindakan lebih tegas yang boleh membawa kepada penutupan kelab terbabit,” katanya kepada pemberita pada program korban bersempena Aidiladha bersama rakyat Parlimen Jelebu dan agensi kerajaan di Simpang Pertang, Jelebu, hari ini.

Menurut Bernama beliau juga berharap masyarakat, terutama umat Islam, supaya bertenang dan tidak mengambil sebarang tindakan yang boleh mengeruhkan lagi keadaan.

Jalaluddin berkata mengikut rekod, premis tersebut telah beroperasi tanpa lesen sejak 2014 hingga 2017.

Lesen kepada kelab terbabit bagaimanapun diluluskan pada 2018 dan masih sah sehingga kini iaitu untuk operasi restoran dan minuman keras.

Menurutnya kelab itu tidak mempunyai lesen hiburan.

“Pemilik kelab memohon lesen hiburan tetapi tidak diluluskan kerana dalam lesen hiburan terdapat beberapa syarat tertentu dikenakan sebagai contoh laporan bomba, syarat aktiviti hiburan yang hendak diadakan, kita tidak boleh beri persetujuan menyeluruh kepada setiap hiburan.

“Pihak kementerian tidak berkompromi terhadap penyalahgunaan lesen. Premis ini tidak mempunyai lesen hiburan, maka DBKL mengambil tindakan menggantung sementara operasi premis dan restoran ini kerana menyalahgunakan lesen diberikan,” katanya.

Jalaluddin berkata pemilik premis diberi tempoh 14 hari untuk mengemukakan rayuan sebelum jawatankuasa pelesenan DBKL akan bersidang, meneliti serta menyiasat perkara itu dan penggantungan lesen itu boleh dilakukan hingga tempoh maksimum 30 hari sehingga keputusan dibuat.

Menurutnya DBKL tidak berkompromi dalam perkara melibatkan isu sensitif seperti agama, kaum dan bangsa di negara ini.

Hujung minggu lalu, video berdurasi 54 saat tular di media sosial menunjukkan seorang wanita mendakwa telah menghafaz 15 juz al-Quran dan kemudiannya membuang tudung dan baju kurungnya, meninggalkannya dalam pakaian yang mencolok mata dan dianggap menghina Islam.

Pada Ahad (10 Julai), DBKL mengumumkan penutupan sementara kelab komedi itu sementara menunggu siasatan ke atas lesen premis itu.

Sementara, wanita terbabit, Siti Nuramira Abdullah, ditangkap dan didakwa di Kompleks Mahkamah Kuala Lumpur, pagi tadi mengikut Seksyen 298A Kanun Keseksaan kerana menghina Islam.

Teman lelaki wanita terbabit, Alexander Navin Vijayachandran, berusia 38 tahun pula didakwa di Mahkamah Sesyen Petaling Jaya atas dua pertuduhan mengguna media sosial untuk mempromosi dan memuat naik kandungan bertujuan menghina orang ramai.


PH akur kalah, sampai masa ganti Anwar yang gagal satukan pembangkang

Pakatan Harapan (PH) Johor menerima kekalahannya pada Pilihan Raya Negeri (PRN) Johor dan akan melakukan ‘post mortem’ bagi mengenal pasti sebarang kelemahan, kekurangan dan kesilapan, kata Penyelaras PH Johor Aminolhuda Hassan.

Pascanilai itu katanya adalah penting, bagi membolehkan PH bangkit semula ketika Pilihan Raya Umum (PRU) ke-15.

Beliau berkata PH menghormati keputusan yang dibuat oleh rakyat Johor, serta menghargai semangat yang ditunjukkan pengundi di negeri ini, walaupun peratusan keluar mengundi pada PRN Johor adalah rendah terutamanya dalam kalangan pengundi muda, undi 18 serta pengundi baharu yang didaftarkan secara automatik.

“Kami akan mengadakan ‘post-mortem’ untuk memastikan sebarang kesilapan bagi membolehkan kami bangkit.

“Ini penting supaya PH bersiap sedia untuk menghadapi PRU akan datang, khususnya BN yang kita ketahui memang ghairah mahu mengadakan PRU secepat mungkin,” katanya kepada pemberita dalam sidang media.

Turut hadir Pengerusi PKR Johor Syed Ibrahim Syed Noh dan Pengerusi DAP Johor Liew Chin Tong.

Dalam pada itu, Aminolhuda yang juga merupakan Pengerusi Parti Amanah Negara (Amanah) Johor itu berkata, antara pengajaran yang boleh diambil dari PRN Johor adalah, parti pembangkang sepatutnya bersatu dalam satu khemah yang sama.

“Salah strategi atau tidak, itu sudah lepas, selepas ini masing-masing perlu berlapang dada dan terima pandangan satu sama lain dengan ikhlas, kerana keputusan ini tidak dijangkakan,” katanya.

Dalam pada itu, ketika ditanya adakah pertembungan PKR dan Parti Ikatan Demokratik Malaysia (Muda) di kerusi Dewan Undangan Negeri (DUN) Larkin antara penyebab kekalahan mereka, Aminolhuda enggan mengulas lanjut.

“Kami tidak mahu melihat isu pertelingkahan itu sebagai faktor, sebab kita bukan hanya kalah di kerusi berkenaan sahaja tetapi kerusi lain-lain pun kita kalah juga,” tambahnya.

Mengulas kedudukannya selaku Pengerusi PH Johor, beliau yang tewas di kerusi DUN Parit Yaani itu, menyerahkan perkara itu kepada kepimpinan tertinggi PH untuk membuat keputusan.

Sementara itu Penasihat DAP Lim Kit Siang berkata jika mereka mempunyai tempoh satu minggu lagi untuk berkempen, kesemua empat kerusi ditandingi oleh calon parti iaitu Paloh, Yong Peng, Bekok dan Pekan Nanas, akan dapat dikekalkan mereka.

“Jika kami mempunyai satu minggu lagi waktu berkempen, BN akan mempunyai kerusi yang kurang (tetapi) kami tewas majoriti dua pertiga. Saya ingin mengucapkan tahniah kepada semua. Ia satu pertandingan yang sukar,” katanya.


KDN bentang usul lanjutkan tempoh tahanan SOSMA, siasatan kes rumit

Kementerian Dalam Negeri hari ini membentang usul untuk melanjutkan tempoh kuat kuasa Subseksyen 4(5) Akta Kesalahan Keselamatan (Langkah-Langkah Khas) 2012 (SOSMA), ia bagi membolehkan tahanan bawah akta tersebut selama 28 hari.

Usul tersebut dibentang bagi membolehkan peruntukan kuasa khas mengikut subseksyen berkenaan digunakan selama lima tahun lagi mulai 31 Julai depan.

Menterinya, Datuk Seri Hamzah Zainudin berkata dengan peruntukan tersebut, pihak polis boleh menyiasat individu yang ditangkap dan ditahan mengikut SOSMA sehingga 28 hari dan ia bagi memastikan siasatan dapat berjalan dengan secukupnya.

“Peruntukan Subseksyen 4(5) SOSMA perlu dilanjutkan dan tempoh tahanan 28 hari dikekalkan bagi memberi ruang masa yang cukup kepada polis melengkapkan siasatan kes kesalahan keselamatan yang bersifat rumit dan kompleks.

“Tambahan pula, siasatan kes membabitkan kesalahan keselamatan, terutama jenayah keganasan dan jenayah terancang adalah rumit dan kompleks serta memerlukan masa untuk dilengkapkan bagi mendapatkan keterangan daripada orang yang ditahan ketika pengumpulan bukti berkaitan bagi tujuan pendakwaan, termasuk pengesanan rakan sejenayah yang masih bebas,” katanya di Dewan Rakyat hari ini.

Tempoh kuat kuasa Subseksyen 4(5) SOSMA dihadkan kepada lima tahun saja bagi mewujudkan elemen semak dan imbang di dalam penguatkuasaannya, namun ia boleh disemak dan dilanjutkan jika mendapat kelulusan Parlimen.

Jelasnya lagi, tempoh 28 hari sebenarnya tidak mencukupi kerana kes disiasat di bawah SOSMA adalah sangat rumit dan kompleks.

Beliau juga menafikan SOSMA sebagai undang-undang zalim, selain menegaskan Subseksyen 4(3) memperuntukkan tiada seorang pun boleh ditangkap dan ditahan mengikut seksyen ini semata-mata atas kepercayaan atau aktiviti politik mana-mana individu.

Sejak 2016 sehingga Januari 2022, katanya, seramai 3,717 individu ditahan mengikut SOSMA, dengan 400 daripadanya ditahan kerana terbabit elemen kumpulan pengganas, 321 terbabit aktiviti sindiket penyeludupan manusia, 1,838 kerana kesalahan pemerdagangan manusia dan 1,030 di bawah kesalahan jenayah terancang.

Katanya, SOSMA juga digunakan untuk menghukum pengganas yang menyerang Sabah yang dilancarkan Jamalul Kiram III pada 2013, dengan 551 individu ditahan mengikut SOSMA, 31 individu dituduh dan lapan daripadanya dihukum gantung sampai mati.

“Selain itu, antara kes lain membuktikan Subseksyen 4(5) diperlukan, adalah serangan di Movida Kitchen Bar and Club Lounge di Puchong, Selangor serta sindiket menyeludup keluar 131 warga Sri Lanka dari perairan Malaysia untuk ke negara ketiga.

“Tanpa Subseksyen 4(5) dilanjutkan dan jumlah tahanan 28 hari tidak dikekalkan, kualiti siasatan pihak polis dikhuatiri akan terjejas kerana ia dibuat secara tergesa-gesa iaitu selama 24 jam saja untuk menjalankan siasatan, menyediakan dan melengkapkan Kertas Siasatan, seterusnya mengemukakannya kepada Timbalan Pendakwa Raya untuk arahan selanjutnya.

“Pada hemat saya, pihak yang tidak bersetuju dengan SOSMA 2012 atau tidak menyokong usul melanjutkan Subseksyen 4(5) ini adalah golongan yang ingin membuka ruang kepada penjenayah dan pengganas bermaharajalela dalam negara ini,” katanya.


KKM cari alternatif terbaik atasi rawatan tertunggak: Khairy

Kementerian Kesihatan (KKM) sedang mengkaji pelbagai kaedah untuk menyelesaikan isu rawatan tertunggak di fasiliti kementerian termasuk memperluas penyumberluaran perkhidmatan perubatan.

Menterinya Khairy Jamaluddin Abu Bakar berkata ia turut meliputi perbincangan dengan Hospital Angkatan Tentera Malaysia dan Hospital Pengajar Universiti berkaitan mengenai perkara yang boleh dibantu.

Beliau berkata KKM telah memulakan penyumberluaran perkhidmatan perubatan (pesakit bukan Covid-19) kepada pihak hospital swasta sejak 2020 bagi menangani isu rawatan tertunggak.

“Walaupun penyumberluaran telah dimulakan semenjak 2020, jumlah kes tertunggak masih tinggi memandangkan terdapat limitasi seperti kekurangan kepakaran di fasiliti swasta serta kekurangan hospital swasta di beberapa negeri,” katanya lapor Bernama hari ini.

Beliau berkata demikian pada sidang media mengenai perkembangan Covid-19 bagi mengulas jumlah kes tunggakan bukan Covid-19 di fasiliti KKM.

Data sehingga 1 Sept menunjukkan sejumlah 57,355 kes tertunggak direkodkan bagi kes pembedahan dan prosedur perubatan.

“Sebanyak 93.8 peratus atau 53,785 adalah kes-kes tunggakan kes pembedahan yang meliputi pembedahan am, urologi, pembedahan paediatrik, pembedahan plastik dan rekonstruktif, pembedahan kardiotorasik, ginekologi, ortopedik dan oftalmologi.

“Daripada jumlah tersebut, 97.4 peratus atau 52,373 merupakan kes tunggakan pembedahan bukan kanser manakala 2.6 peratus atau 1,412 melibatkan kes kanser,” katanya.

Sementara itu, 6.2 peratus atau 3,570 (daripada keseluruhan 57,355 kes tunggakan) adalah tunggakan untuk prosedur perubatan meliputi angiogram dan radioterapi serta rawatan lain.

Daripada angka 3,570 berkenaan, Khairy berkata 2,964 (83 peratus) merupakan kes tunggakan bukan kanser, 15 peratus atau 534 melibatkan kes kanser, dan dua peratus atau 72 kes untuk prosedur transplan.